Kenapa Arab Memusuhi Hamas Dan Ikhwan Muslimin?

Mengapa Hamas dan Ikhwan Muslimin lebih dimusuhi sebahagian negara Arab berbanding Israel? Mengapa Qatar yang melindungi dan membantu kedua-dua gerakan ini ditekan sebegitu hebat sekali? Sedangkan Israel lebih dahsyat ancamannya pada waktu ini dengan menduduki tanah Palestin secara haram dan besar-besaran? Ada tiga jawapan yang saling berkait iaitu: menjaga hubungan dengan Amerika yang memberi pulangan ‘petroDollar’ kepada negara Arab; memelihara proksi Arab Saudi di Timur Tengah; dan menyekat potensi pesaing kepada kepimpinan Arab Saudi pada masa hadapan.

Krisis Qatar memasuki episod baru apabila Arab Saudi memberi amaran agar Qatar segera memutuskan hubungan dengan Hamas dan Ikhwan Muslimin. Sama sekali bukan rahsia bahawa Hamas ialah benteng yang menghalang Palestin daripada dijajah Israel sejak sekian lama. Ikhwan Muslimin pula bukan sekadar pernah membantu perkembangan pendidikan di dunia Arab yang dahulu dibelenggu buta huruf yang kritikal, tetapi juga dalam sektor perniagaan, kesihatan dan kesukarelawanan. Ikhwan Muslimin mempunyai sejarah panjang yang cukup berpengaruh dalam peta dunia Arab hari ini. Malah Hamas di Palestin sebenarnya ialah cawangan Ikhwan Muslimin yang ditubuhkan oleh As-Syahid Sheikh Ahmed Yassin.

Membezakan Ikhwan Muslimin dengan gerakan politik lain ialah doktrin fundamentalnya dengan Islam, termasuklah berkenaan menolak hegemoni Amerika Syarikat dan penjajahan Zionis. Sebaliknya raja-raja negara Arab memerlukan sistem petrodollar Amerika di mana hasil petroleum mereka yang dilaburkan dalam mata wang Dollar memberi pulangan yang jauh lebih besar berbanding melabur atau menggunakan hasil minyak dalam negara mereka semata-mata. Berkembangnya pengaruh Ikhwan dalam negara mereka bakal menjejaskan pulangan lumayan petroleum mereka ini bila mana legitimasi politik mereka terhakis lalu menjejaskan hubungan dengan Washington. Umum mengetahui bahawa Washington dipengaruhi kuat para pelobi pro-Israel lantas jika negara Arab ini memberi pengiktirafan kepada Hamas dan Ikhwan yang dianggap sebagai ‘pengganas’ oleh Israel dan Amerika, maka pendapatan lumayan mereka bakal terjejas. Perlu diketahui pendapatan ini bukan hanya menampung pentadbiran negara mereka, tetapi juga membiayai ‘survival’ atau kelangsungan rejim monarki yang digasak hebat arus pendemokrasian.

Kedua-dua gerakan Hamas dan Ikhwan juga mencabar secara langsung sekutu atau proksi Arab Saudi di dua kawasan berpengaruh iaitu rejim Al-Sisi Mesir dan autoriti Palestin pimpinan Fatah yang direstui Arab Saudi. Mesir ialah sekutu penting bagi Arab Saudi kerana bukan sahaja jumlah populasinya yang besar, tetapi juga kerana lokasi strategiknya, di samping saiz angkatan tentera kedua terbesar dalam kalangan negara Islam selepas Turki. Maka apabila Al-Sisi menghapuskan dasar bantuan Mesir kepada Hamas Palestin seperti mana yang dilaksanakan di era Morsi, ia memberi isyarat yang positif untuk bersekutu dengan Arab Saudi yang menjaga kepentingan hubungan baik dengan Amerika, iaitu sekutu Israel. Fatah pula lebih mudah untuk menjadi pelaksana agenda Arab Saudi di Palestin berbanding Hamas, terutama sekali apabila melibatkan rundingan dengan Israel. Hal ini dipengaruhi keengganan Hamas untuk berunding sama sekali dengan Israel selagi mana penjajahan dan pendudukan haram Yahudi di tanah Palestin berleluasa. Sebaliknya pendekatan lunak Fatah bakal memberi laba imej ‘positif’ Arab Saudi di mata Washington – disamping memelihara reputasinya sebagai pemimpin dunia Islam, meskipun rundingan demi rundingan terbukti kurang berhasil tanpa langkah ofensif.

Lingkungan pengaruh Ikhwan yang luas di Qatar, Mesir, dan negara-negara Arab lain turut dianggap sebagai ancaman strategik jangka panjang buat rejim monarki. Ikhwan bukan semata-mata gerakan politik, tetapi juga ialah gerakan profesional serta dakwah yang tersebar luas yang berupaya mengakumulasi pengaruh dalam kalangan massa. Maka berbeza dengan iklim politik yang agak terbendung di beberapa negara Teluk, gerakan Ikhwan berupaya untuk bergerak secara aktif dan meluaskan pengaruh dalam sistem berasaskan demokrasi. Maka jika Turki pada hari ini yang mesra Ikhwan sahaja sudah berupaya untuk menyaingi hegemoni Arab Saudi dalam Dunia Islam, tentu sekali jika lebih banyak negara lain berjaya dikuasai Ikhwan maka pengaruh dan kepimpinan Arab Saudi akan lebih terpinggir. Lihat sahaja respon Arab Saudi dan sekutunya setiap kali gerakan Islamis dan Ikhwan berjaya selepas memenangi pilihan raya di mana-mana negara, sama ada di Mesir, Turki, Algeria, mahu pun di Palestin sendiri. Ringkasnya, “Musuh Israel ialah musuh Amerika, manakala musuh Amerika ialah musuh Arab – Tetapi Arab pula bukanlah sahabat Israel”. Soalnya kini, selama manakah hubungan status quo segi tiga secara tidak langsung antara Arab Saudi, Amerika Syarikat, dengan Israel ini akan berkekalan?

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Saintis Dapati Serangga Memiliki Ladang Tersendiri

Setiap kehidupan ada peranan dalam alam ini. Serangga mungkin haiwan yang kecil tetapi jauh sekali tidak berguna. Kalau bukan kerana serangga, barangkali dunia ini takkan mungkin boleh berfungsi dengan baik.

Serangga mengimbangi punca aliran biologi dalam ekosistem (Scudder, 2017). Tanpa serangga, barangkali sektor pertanian pun akan menghadapi masalah.

Itulah kehebatan serangga, bantu manusia dalam pertanian… dan ada sejenis serangga melaksanakan pertanian tersendiri.

Dengar pelik juga. Serangga ada sektor pertanian sendiri. Macam manusia pula. Begini ceritanya. Universiti Barcelona mempunyai dua pakar bernama David Peris dan Xavier Delclos.

Mereka menyumbang bakti pada Institut Penyelidikan Biodiversiti dan Fakulti Sains Alam. Kedua-dua saintis hebat ini berganding bahu dengan Bjarte Jordal daripada Universiti Bergen untuk melaksanakan sebuah kajian tentang serangga purbakala yang dikatakan mampu bercµcµk tanam.

Kalau cakap pasal pertanian, semua kena faham: setiap spesis ada sendiri. Manusia menyemai benih pada tanah yang dibaja. Air kemudian disiramkan untuk memastikan tumbuh-tumbuhan mendapat zat secukupnya.

Lumrah ini sudah lama diamalkan. Dalam dunia saintifik, hubungan manusia dan tumbuh-tumbuhan dipanggil mutualisme.

Maksudnya sayur sawi misalnya mendapat penjagaan paling optimum untuk besar sebesar-besarnya. Apabila capai tahap, sayur ini dituai untuk menjadi makanan manusia pula.

Kiranya sawi dapat manfaat. Manusia pun dapat manfaat. Bak kata pepatah, win-win situation. Dalam dunia serangga, situasi win-win sebegini memang ada.

Memang mustahillah serangga boleh bertanam dan menuai hasil sedemikian rupa. Tetapi serangga ada cara tersendiri yang unik untuk dipelajari.

Interaksi Alam Semulajadi Purbakala

Ada sebab kenapa saintis suka kaji tentang kehidupan zaman dulu. Kerana zaman dulu adalah cerminan pada zaman sekarang. Kumbang sekitar 100 juta tahun dahulu sudah mampu mengamalkan pertanian tersendiri, begitu juga anai-anai dan semut.

Bukan semua jenis anai-anai, kumbang atau semut – tetapi ada sejenis dua yang mampu bertani.

Kalau tengok pada kumbang, kerjanya adalah masuk dalam batang pokok. Kumbang akan membuat sejenis terowong halus tanpa menjejaskan tumbesaran pokok tersebut. Terowong ini menjadi laluan untuk penyimpanan telur. Dan semua telur perlu zat agar tidak mαti. Dari mana datangnya zat ini? Bukan daripada pokok.

Sebaliknya semasa membuat terowong, kumbang akan menyebarkan benih kulat. Terowong-terowong ini akan penuh dengan kulat yang menjadi makanan untuk telur kumbang.

Kalau dalam bahasa mudah, kulat ini adalah denggi. Dan kumbang tersebut menjadi nyamuk Aedes, menyebarkan denggi ke mana-mana saja ia pergi. Selepas selesai membuat terowong, kumbang ini akan berhijrah ke pokok lain.

Di sini pun mereka akan buat kerja sama. Jadi sama seperti manusia, kumbang menanam sayur untuk anak-anaknya.

Ladang-ladang kulat ini mempunyai nama saintifik tersendiri, iaitu “fungiculture” yang sudah lama diamalkan. Sesetengah kajian menokhtahkan bahawa fungiculture wujud sejak 86 juta tahun dulu lagi.

Malah ada yang berkata serangga 100 juta tahun dulu telah memulakan sektor pertanian fungiculture (University of Barcelona, 2021).

Macam Mana Kulat Menular?

Bahagian ini mungkin agak teknikal dan sukar difahami secara marhaen. Proses pertumbuhan kulat bermula daripada kumbang, seperti diterangkan.

Apabila kumbang menubuhkan kloninya dalam sebatang pokok, kulat pun merεbαk secara semulajadi. Amalan ini dibuat secara berterusan sampai kulat memang sebati dengan pergerakan kumbang (Liu, et al., 2020).

Spora kulat pula sangat halus, dalam lingkungan dua mikrometer (0.002 milimeter) sahaja. Logiknya, kumbang yang saiz 1 milimeter memanglah halus pada mata kasar… tetapi badannya boleh membawa 500 spora benih. Itu kalau 1 milimeter, kalau lebih? Lebihlah.

Namun perkaitan 500 spora benih itu hanyalah penjelasan marhaen sahaja. Ibaratkan kumbang membawa benih dalam poketnya untuk disebarkan sepanjang terowong.

RUJUKAN:

Liu, F., et al. (2020, Ogos 19). An (ditapiskan) beetle-fungus complex is maintained by fungal nutritional-compensation mediated by bacterial volatiles. The ISME Journal. 14, 2829-2842.

Scudder, G. (2017). The Importance of Insects. Insect Biodiversity: Science and Society, Second. Wiley Online Library.

University of Barcelona. (2021, Jun 23). The origins of farming insects more than 100 million years ago. Science Daily.


Betul Ke Animasi Malaysia Adalah Propaganda Untuk Takluk Indonesia?

Sejak pertama kali ditayangkan pada bulan Ramadan tahun 2007, Upin & Ipin terus dapat mencapai begitu banyak kejayaan sehingga ke hari ini. Antaranya adalah Upin & Ipin melalui filem Keris Siamang Tunggal berjaya memenangi anugerah Best Animation of The Year di Beijing Animation and Game Industry Awards.

Malah boleh dikatakan Upin & Ipin adalah pencetus kepada kebangkitan industri animasi negara melalui kelahiran animasi shounen iaitu Boboiboy dan animasi dark seperti Ejen Ali.

Apa yang membuatkan animasi Malaysia sangat power adalah ketiga-tiganya telah disiarkan di begitu banyak negara. Sebagai contoh, Upin & Ipin sudah menjadi animasi kegemaran kanak-kanak Indonesia sehingga dianggap sebagai satu alat propaganda. Hal ini diakui sendiri oleh Ketua Suruhanjaya Penyiaran Indonesia (KPI) iaitu Agung Suprio bahawa Upin & Ipin adalah propaganda Malaysia kepada dunia luar.

Pengaruh Upin & Ipin di Indonesia memang sangat besar. Buktinya, masyarakat di sana pernah mendakwa bahawa mereka telah menjumpai kubur Upin & Ipin di Sulawesi Tengah. Mereka mengatakan kedua-duanya telah meninggal pada tahun 1995 dan 1996. Secara tidak langsung ada yang mendakwa idea dua orang kembar berkepala botak ini berasal daripada Indonesia. Namun penerbit Upin & Ipin iaitu Burhanuddin Md Radzi menafikan telah menafikan dakwaan tersebut.

Tapi sebelum kehadiran Upin & Ipin, Malaysia terlebih dulu pernah miliki propaganda yang pernah menakluk Indonesia iaitu rock kapak ataupun slow rock. Cakap sahaja nama Search, Iklim ataupun Exists, pasti seantero Indonesia mengenali lagu-lagu kumpulan tersebut. Namun propaganda rock kapak tidak bertahan lama apabila Indonesia menyekat muzik daripada luar agar tidak bermaharajalela di negara mereka.

Selepas itu secara perlahan-lahan musik Indonesia mula menakluk Malaysia sehingga band seperti Metalasia, Exists dan XPDC tidak mampu melawan. Namun kita perlu berterima kasih kepada Spider dan gelombang kebangkitan indie kerana berjaya menyekatkan dominasi muzik Indonesia.

Kemunculan Upin & Ipin telah membawa kembali memori rock kapak yang pernah menakluk Indonesia suatu ketika dahulu. Kembali persoalan di atas tadi, betul ke Upin & Ipin adalah alat propaganda untuk menakluk Indonesia?

Menurut Agung Suprio sendiri, Upin & Ipin merupakan propaganda yang positif ataupun dalam erti kata lain adalah “soft power”. Hal ini demikian kerana Upin & Ipin telah memperkenalkan budaya Malaysia yang sopan, ramah, sangat beragama dan bertoleransi kepada masyarakat antarabangsa.

Ditambah pula, Upin & Ipin miliki nilai moral yang sangat tinggi walaupun series itu memaparkan realiti sebenar betapa degilnya sekumpulan kanak-kanak kampung.

Bukan itu sahaja, Agung Suprio juga mengatakan Upin & Ipin telah membuatkan imej Malaysia di mata dunia semakin baik sehingga mampu menarik kehadiran pelancong. Beliau juga turut membandingkan animasi Malaysia dan Indonesia yang tidaklah terlalu jauh kualitinya. Tetapi bezanya adalah Malaysia telah memberikan subsidi untuk menghasilkan animasi manakala di Indonesia, nak hasilkan animasi memang cukup mahal. Baik buat sinetron zoom in zoom out je.

Senang cerita, Upin & Ipin dan animasi lain boleh dikatakan soft power untuk memperkenal Malaysia di peringkat antarabangsa. Cuma jangan pula secara tiba-tiba Indonesia menyekat Upin & Ipin kerana katanya sudah ramai kanak-kanak Indonesia bisa bicara loghat Johor-Riau kerana animasi tersebut.

RUJUKAN:

Nabil Ahmad Nor Azwan. (2021, September 12). Upin & Ipin alat propaganda. Kosmo Online. Dipetik daripada https://www.kosmo.com.my/2021/09/12/upin-ipin-alat-propaganda/

Selma Intania Hafidha. (2021, September 15). Upin & Ipin tanggapi ketua KPI soal propaganda Malaysia, ini 5 faktanya. Liputan 6. Dipetik daripada https://hot.liputan6.com/read/4658816/upin-amp-ipin-tanggapi-ketua-kpi-soal-propaganda-malaysia-ini-5-faktanya


Bagaimana Lohong Hitam Boleh Wujud?

Pada 10 April 2019, buat pertama kalinya manusia dapat menangkap imej sebenar lohong hitam (black hole) menggunakan Event Horizon Telescope. Lohong hitam tersebut merupakan lohong hitam gergasi yang menjadi pusat galaksi Messier 87 yang terletak 53 juta tahun cahaya daripada bumi. Jisimnya 7 bilion kali lebih berat berbanding jisim matahari.

John Michell, seorang paderi dan ahli falsafah, merupakan orang pertama yang memberikan renungan tentang kewujudan lohong hitam dalam makalahnya pada tahun 1783. Michell tidak menggelarnya sebagai lohong hitam, tetapi “bintang gelap” (dark star). Michell menerima idea Isaac Newton bahawa cahaya itu dimanifestasi dalam bentuk zarah – pada ketika berlaku perdebatan yang hangat tentang sifat tabii cahaya sama ada ia bersifat gelombang atau zarah.

Melalui idea cahaya bersifat zarah itu, Michell berpendapat bahawa apabila bintang memberikan sinaran cahaya, cahaya tersebut akan bergerak lebih perlahan disebabkan kekuatan graviti bintang tersebut. Kemudian, apabila daya graviti bintang cukup tinggi, cahaya tidak dapat melepasi bintang tersebut.

Menurut Michell, bintang yang 500 kali lebih besar daripada matahari sudah cukup untuk membuatkan cahaya tidak mampu melepasi graviti bintang tersebut. Apabila tiada cahaya yang datang atau dipantulkan daripada bintang itu, ia akan menjadi sukar untuk dilihat. Berikut adalah sebab mengapa Michell memanggilnya sebagai bintang gelap.

Michell pernah mencadangkan, cara untuk mengesan bintang gelap ialah dengan melihat bintang yang beredar seolah-olah ia tidak beredar bersendirian. Tetapi terdapat bintang lain yang beredar bersamanya dan peredarannya dipengaruhi antara satu sama lain – sistem itu dipanggil sebagai sistem bintang binari.

Sistem bintang binari ialah sistem dua bintang yang mengorbit pada satu pusat jisim. Kaedah tersebut telah digunakan oleh ahli fizik zaman sekarang untuk mengesan lohong hitam dalam sistem binari. Idea Michell terkedepan daripada zamannya dan tidak memberikan impak yang besar ketika Michell masih hidup. Ideanya dilupakan sehinggalah awal kurun ke-20.

Lohong hitam terbentuk hasil daripada kematian bintang. Hampir kesemua objek berjisim mempunyai potensi untuk menjadi lohong hitam. Lohong hitam dapat dibentuk apabila objek berjisim dimampatkan sehingga mencapai radius Schwarzchild.

Sebagai contoh, matahari yang mempunyai diameter sebanyak 1.39 juta kilometer perlu dimampatkan sehingga berdiameter sebesar 3 kilometer untuk menjadi lohong hitam. Malah, manusia pun mampu menjadi lohong hitam kerana manusia mempunyai jisim. Secara purata, manusia perlu dimampatkan sehingga 1025 meter untuk menjadi lohong hitam.

Namun begitu, bukan semua bintang yang mati akan menjadi lohong hitam. Hal ini demikian kerana, tidak semua bintang mampu menghasilkan letupan supernova yang bertanggungjawab memberikan tenaga yang kuat untuk memampatkan jisim bintang.

Bintang yang jauh lebih berat daripada matahari mempunyai kemampuan untuk menjadi lohong hitam. Sebaliknya bintang yang lebih kecil akan menjadi kerdil putih (white dwarf) atau bintang neutron. Matahari akan mati menjadi kerdil putih pada satu hari nanti. Dianggarkan bahawa, matahari mempunyai hayat sehingga 6.5 bilion tahun lagi.

Setiap bintang mempunyai dua daya yang membuatkannya untuk terus hidup, iaitu daya nuklear dan daya graviti yang saling berlawananan antara satu sama lain. Daya nuklear menjalankan proses pelakuran yang membakar hidrogen untuk membuatkan bintang terus hidup. Daya nuklear memberikan suhu dan tekanan yang tinggi untuk berlawan dengan daya graviti.

Pelakuran nuklear berfungsi sebagai relau yang menghasilkan unsur-unsur lain yang lebih berat. Contohya, matahari melakurkan hidrogen dan menghasilkan helium. Namun, oleh sebab suhu yang tidak cukup tinggi, helium tidak dapat dilakurkan untuk menjadi unsur yang lebih berat.

Terdapat bintang-bintang yang tinggi kandungannya bagi unsur karbon, oksigen, nitrogen dan neon. Karbon dan oksigen terhasil daripada pelakuran helium. Pelakuran unsur karbon memerlukan suhu melebihi 5×108 K dan ketumpatan yang lebih tinggi. Bintang tersebut mempunyai jisim paling kurang lapan kali ganda lebih berat daripada jisim matahari. Jisim yang berat turut mempunyai suhu yang tinggi kerana suhu tersebut bertanggungjawab untuk melawan daya gravitinya yang juga tinggi.

Pelakuran karbon akan menghasilkan unsur-unsur yang lebih berat seperti magnesium, sodium dan neon. Pelakuran unsur yang lebih berat memerlukan suhu yang lebih tinggi. Pelakuran neon memerlukan suhur sekitar 1.2×109 K dan pelakuran oksigen pula memerlukan suhu sekitar 1.5×109 K hingga 2.6×109 K. Pelakuran silikon pula memerlukan suhu hingga 2.7 – 3.5 bilion K dan paling kurang bintangnya perlu mempunyai jisim 8-11 kali ganda daripada jisim matahari.

Antara punca kematian bintang yang berganda lebih berat daripada matahari ialah kemampuan bintang-bintang itu menghasilkan unsur-unsur berat. Produk atau hasil pelakuran unsur berat tidak menghasilkan tenaga bagi meneruskan pembakaran bintang.

Contohnya, silikon berlakur dengan helium akan menghasilkan sulfur tanpa tenaga. Sama juga seperti sulfur berlakur dengan helium yang akan menghasilkan argon tanpa tenaga. Hal tersebut  berlainan pula dengan pelakuran unsur-unsur ringan. Hidrogen berlakur dengan hidrogen akan menghasilkan helium serta tenaga yang amat kuat. Begitu juga dengan proses pelakuran unsur ringan yang lain.

Sekiranya tenaga tidak dapat dihasilkan, ketidakseimbangan akan berlaku antara tekanan daya nuklear dan kekuatan daya graviti. Kemudian, daya graviti menguasai bintang lalu teras bintang akan musnah. Apabila teras bintang musnah, daya graviti akan menarik kesemua unsur-unsur bintang. Seterusnya, bintang pun mati dalam bentuk letupan supernova. Akhirnya, terbentuklah lohong hitam yang amat tumpat.

Lohong hitam mempunyai ketumpatan dan kekuatan graviti yang tidak terhingga (infinite). Kekuatan graviti lohong hitam begitu kuat sehinggakan cahaya tidak mampu terlepas apabila melaluinya.

Roket memerlukan kelajuan 40,320 km/j untuk berlepas daripada graviti bumi supaya dapat terbang ke angkasa. Kelajuan setinggi 2,160,000 km/j diperlukan untuk berlepas daripada graviti matahari kerana graviti matahari lebih kuat daripada bumi. Cahaya pula mempunyai kelajuan 1,080,000,000 km/j (300,000,000 m/s). Maka dengan itu, hal tersebut memberi gambaran bahawa dengan kelajuan setinggi itu pun, cahaya yang merupakan objek paling pantas di alam ini tidak mampu terlepas daripada graviti lohong hitam.

Lohong hitam mempunyai dua struktur fizikal iaitu ufuk peristiwa (event horizon) dan ketunggalan (singularity). Ufuk peristiwa ialah permukaan lohong hitam dan ketunggalan ialah apa yang terkandung di dalam lohong hitam. Ketunggalan tidak mempunyai permukaan dan isi padu serta mempunyai ketumpatan yang tidak terhingga. Ia terhasil daripada herotan ruang-masa (space-time distortion). Manusia tidak mempunyai pengetahuan yang banyak tentang ciri-ciri fizikal ketunggalan.

Terdapat dua persoalan popular yang sering ditanya berkenaan lohong hitam. Pertama, apa yang akan berlaku sekiranya anda masuk ke lohong hitam? Jawapan mudahnya, anda akan mati.

Apabila anda mula masuk ke ufuk peristiwa, anda tidak akan dapat berpatah balik lagi. Oleh sebab graviti lohong hitam yang amat kuat, masa bergerak lebih perlahan di sisi anda. Malah, masa terus membeku. Di luar lohong hitam pula, anda akan perhatikan masa bergerak sangat laju.

Sekiranya anda berjaya keluar daripada lohong hitam dan kembali ke bumi, anda mungkin akan berada di bumi yang beribu atau jutaan tahun ke hadapan. Ribuan dan jutaan tahun telah berlalu sewaktu anda berada di lohong hitam.

Apabila anda terus menuju ke arah ketunggalan, anda akan ditarik seperti mana getah ditarik. Tetapi biasanya getah ditarik dengan lurus. Anda bayangkan sekiranya getah ditarik dalam keadaan berpusing sehingga menjadi seperti maggi. Ahli fizik memanggil proses ini “spaghettification”. Dengan kata mudah, tubuh badan anda putus dalam tempoh yang amat singkat.

Persoalan kedua pula, sekiranya matahari digantikan dengan lohong hitam, apa yang akan berlaku kepada bumi dan planet-planet lain dalam sistem suria? Anda mungkin mempunyai andaian bahawa bumi dan planet-planet lain akan disedut oleh lohong hitam. Tetapi hakikatnya tidak. Bumi dan planet-planet lain akan beredar mengelilingi lohong hitam seperti mana ia pernah beredar mengelilingi matahari.

Cuma, suasananya bertukar menjadi lebih gelap dan sejuk. Walaupun graviti lohong hitam amat kuat, sama ada ditarik atau tidak bergantung pada saiznya. Sekiranya terdapat lohong hitam bersaiz bola sepak di hadapan anda, anda tidak akan mudah disedut kerana saiznya yang kecil, melainkan anda mula menyentuh permukaannya.

Lohong hitam mempunyai pelbagai saiz dan lohong hitam gergasi terletak di pusat galaksi. Pusat galaksi kita, iaitu galaksi Bima Sakti menempatkan lohong hitam gergasi yang mempunyai jisim 4.6 juta kali ganda lebih berat daripada jisim matahari. Lohong hitam paling besar yang diketahui oleh manusia mempunyai jisim seberat 40 bilion kali ganda daripada jisim matahari dan mempunyai diameter seluas 237 bilion km.

Lohong hitam akan membesar saiznya apabila ia menelan bintang-bintang dan planet-planet. Malah, apabila terdapat dua lohong hitam berlanggar, ia akan bergabung menjadi satu lohong hitam yang lebih besar.

Lohong hitam juga tidak hidup selama-lamanya. Lama-kelamaan (googol tahun lamanya), lohong hitam akan tersejat dengan melepaskan sinaran yang dipanggil sebagai “sinaran Hawking” (Hawking radiation). Tiada siapa yang dapat menyaksikan lohong hitam pertama yang mati.

Anda sebenarnya sedang membaca sebahagian daripada buku terbaru kami, GENESIS tulisan ZAMIR MOHYEDIN. Kalau anda berminat, boleh dapatkan di Shopee kami kerana terdapat pra-tempah sedang dibuka sekarang! Dapatkan bersama dengan Mantera Alam Melayu.

Buka pautan dibawah:

Kombo: http://bit.ly/kombosihirsains1…
Mantera: http://bit.ly/manteranaim1
Gensiss: http://bit.ly/genesiszamir1


Kuil Air Incamisana – Sistem Pengairan Tamadun Inca Yang Memukau

Sekitar kurun ke-12 Masehi, sejarah menyaksikan lahirnya sebuah tamadun yang bakal menjadi adikuasa di benua Amerika. Dengan diketuai oleh Manco Capac, kaum Inca memulakan tamadun mereka di Lembah Cuzco. Lembah tersebut kemudiannya menjadi tapak berdirinya ibu kota Empayar Inca yang diasaskan oleh Viracocha Inca pada tahun 1425M.

Dalam rentang waktu yang cukup singkat, iaitu hanya sekitar satu kurun (1425-1532M), Empayar Inca berkembang menjadi empayar yang paling berkuasa di pantai barat Amerika Selatan. Pada masa-masa kemuncaknya, wilayah naungan Empayar Inca terbentang luas dari Quito, Ecuador di bahagian utara hingga ke Santiago, Chile di sempadan selatan.

Walau bagaimanapun,
Empayar Inca menerima nasib yang sama seperti kerajaan-kerajaan lain yang
menjadi mangsa kolonialisme Eropah di Zaman Penjelajahan. Tahun 1572 dicatatkan
sebagai tahun tumbangnya Empayar dan bahkan Tamadun Inca itu sendiri, apabila
kota terakhirnya, iaitu Vilcabamba ditakluk oleh Sepanyol.

Pun begitu,
sejarah kegemilangannya masih tersimpan rapi dalam catatan-catatan sejarah.
Puing-puing bangunannya juga masih tersisa untuk ditatap oleh generasi demi
generasi sehingga ke hari ini. Antara monumennya yang paling masyhur tidak lain
dan tidak bukan adalah Machu Piccu, yang tersergam megah di Pergunungan Andes,
Peru.

Namun, legasi Tamadun
Inca tidak terhad kepada megahnya monumen-monumen seperti Machu Piccu sahaja.
Mereka turut mewariskan sebuah bukti fizikal bagi kemajuan mereka dalam
kejuruteraan sistem hidraulik dan pengairan. Legasi yang dimaksudkan ini adalah
Kuil Air Incamisana yang terletak di Lembah Patacancha, Ollantaytambo, Peru
yang dibina selain untuk mengairi tanah-tanah subur yang mereka diami, ia turut
didedikasikan sebagai monumen keagamaan bagi memuja para dewa yang melimpahi
mereka dengan sumber air yang banyak.

Di samping
penerapan elemen kejuruteraan sistem hidraulik yang cukup memesonakan, Kuil Air
Incamisana turut dikagumi kerana ia dibina di lembah yang berada pada
ketinggian 2792 meter dari paras laut.

Merincikan
lokasinya dengan lebih tepat, Kuil Air Incamisana didirikan di utara Terusan
Manyaraki dan berjarak kira-kira 70km arah barat laut dari Cuzco. Kompleks pengairan
yang maju ini terdiri dari sejumlah ruangan terbuka dan tertutup, kolam, air
pancut, air terjun dan juga saliran-saliran berkambus. Kompleks ini memainkan
kefungsian dalam mengairi teres-teres yang menjangkau beberapa kilometer
panjangnya di empat buah lembangan yang terdapat di Lembah Patacancha, iaitu
Yuracmayo, San Pablo, Paq’chapata dan juga Puma Paqcha.

Kuil Air
Incamisana juga menghadirkan bukti bahawa Tamadun Inca memiliki pemahaman dan
kepakaran dalam menghindari dan memanfaatkan satu tindak-balas hidraulik yang
disebut sebagai lompatan hidraulik, iaitu keadaan di mana perubahan halaju
aliran berlaku dengan serta-merta. Di samping itu, kuil air ini turut
memperlihatkan kemajuan Tamadun Inca dalam membina sistem saliran yang tidak
mudah bocor, di samping keupayaan mereka dalam menangani situasi-situasi
seperti kejadian tanah runtuh ataupun hakisan teres.

Menerusi lawatan
kajian yang dilakukan oleh Dr Richard Miksad dan pasukan-pasukan penyelidik
daripada Universiti Virginia, Wright Water Engineers, Wright Paleohydrological
Institute, turut didapati sebanyak 14 buah air pancut yang dibina khusus untuk
upacara-upacara keagamaan.Terdapat juga tiga buah binaan air pancut lain yang
dipercayai masih dalam proses pembinaan sebelum ianya ditinggalkan oleh kaum
Inca. Antara air pancut yang paling mendapat perhatian adalah Baño de la Ñusta (Air Pancur Mandian Puteri).

Selain sistem
hidraulik dan saliran air yang maju, Kuil Air Incamisana turut diperhebatkan
lagi dengan hasil-hasil ukiran batu yang amat terperinci. Rangkaian jalan yang
menghubungkan antara kuil tersebut dan wilayah-wilayah Empayar Inca yang lain
turut menambahkan lagi nilai yang dimiliki oleh Incamisana.

Menurut Richard Miksad dalam kertas kajiannya yang juga disiarkan oleh laman Ancient Pages, kebanyakan saliran yang membentuk sistem pengairan di Kuil Air Incamisana ini pada asalnya dibina oleh Quillke, kebudayaan pra-Inca (900-1200M) yang sempat mendiami kawasan tersebut sebelum ketibaan kaum Inca pada kurun ke-13.

Saliran-saliran tersebut kemudiannya ditambah-baik dan diselenggara oleh tamadun Inca sepanjang pendudukan dan penguasaan mereka. Keadaan yang sama turut berlaku bagi rangkaian jalan penghubung, sebagaimana yang ditulis oleh TK McEwan di dalam bukunya, ‘The Incas: New Perspectives’.

Walau
bagaimanapun, hakikat tersebut sama sekali tidak mencacatkan kegemilangan Inca
yang melekat pada Kuil Air Incamisana. Kegemilangan tersebut masih tetap
diizinakn oleh takdir untuk diwariskan kepada generasi demi generasi sehingga
ke hari ini, walaupun ianya pernah dibadai banjir pada tahun 1679 yang
mengakibatkan kerosakan pada kompleks kuil berkenaan.

RUJUKAN

Owen Jarus. (5
November 2018). The Inca Empire. Live Science.
https://www.livescience.com/41346-the-incas-history-of-andean-empire.html

A.Sutherland.
(19 Julai 2019). Incamisana Water Temple At Ollantaytambo, Peru: Marvelous
Engineering Masterpiece of Inca. Ancient Pages.
http://www.ancientpages.com/2019/07/19/incamisana-water-temple-at-ollantaytambo-peru-marvelous-engineering-masterpiece-of-inca/

Richard Miksad.
A Hydraulic Engineering Study of the Incamisana, Ollantaytambo, Peru.
http://wrightpaleo.com/wordpress/wp-content/uploads/2012/10/Final-10.26.2-NCAAE-Presentation-Miksad.pdf


Rasullulah Berdakwah Melalui Sukan Gusti

Antara sifat yang jarang diceritakan oleh sebahagian pendakwah ialah keperkasaan Rasulullah ﷺ yang sanggup bergusti dengan para ahli gusti Arab dalam usaha dakwah Baginda kepada mereka.Rasulullah ﷺ berberapa kali bergusti dengan berberapa orang, antaranya dengan Rukanah bin Yazid bin Hashim bin Abd Mutalib bin Abd Manaf. Pada suatu hari Rasulullah ﷺ bertembung dengan Rukanah di sebuah jalan di Makkah, lalu Baginda bersabda kepadanya:

“Tidakkah kamu wahai Rukanah takut
kepada Allah dan ingin menerima seruanku (kepada Islam) ?”

Maka dijawab dengan sombong oleh Rukanah:

“Jika aku ketahui apa yang engkau
serukan itu adalah benar nescaya aku akan menerima seruanmu!”

Maka Rasulullah ﷺ kemudian bersabda:
“Bagaimana menurutmu,jika aku berjaya mengalahkanmu dalam gusti,apakah
engkau akan beriman?”

Rukanah yang terkenal dengan keperkasaannya merasa sedikit tercabar lantas terus sahaja bersetuju. Maka Rukanah terus bangkit dan menerkam Rasulullah ﷺ lalu dijatuhkan oleh Baginda dengan mudah sehingga Baginda duduk di atas dadanya.

Rukanah kebingungan lalu meminta agar Baginda
mengulangi perlawanana buat kali kedua.Sekali lagi dia dijatuhkan dan Nabi
duduk dekat dengan bahagian hulu hatinya sehingga akhirnya dia meminta agar
diulangi lagi perlawanan buat kali yang ketiga.

Sekali lagi dia dijatuhkan dan ditumpaskan oleh Baginda dengan mudah.Lalu Rasulullah ﷺ mempelawanya untuk masuk Islam,lantas Rukanah bertanya; “Apakah ada sesiapa di sini yang dapat memberikan persaksian tentang kenabianmu?” Maka berhampiran mereka ketika itu ada sebatang pokok, bersabdalah Rasulullah ﷺ kepadanya: “Hai pokok, kemarilah kamu dengan izin Allah!”. Maka pokok tersebut berjalan sehingga menghampiri Baginda dan Rukanah lalu mengucapkan syahadah,kemudian pokok itu kembali ke tempat asalnya.

Pada peristiwa yang lain pula, anak kepada Rukanah juga mencabar Rasulullah ﷺ untuk bergusti dengan menawarkan hadiah sebanyak 100 ekor kambing sekiranya Baginda berhasil menewaskannya. Sama seperti ayahnya, beliau tewas sehingga kali yang ketiga, dengan 300 ekor kambingnya menjadi milik Rasulullah, namun pada saat kekalahannya kali ketiga, dia berujar: “Wahai Muhammad, tidak ada seorangpun sebelummu yang dapat menghempaskan belakangku ke tanah,dan tidaklah aku sebelum ini merasa marah melainkan terhadapmu, tetapi ketika ini, saksikanlah, bahawa tiada sembahan yang layak disembah melainkan Alllah dan engkau adalah pesuruhnya!” Rasulullah menerima pengislamannya dengan senang hati lalu memulangkan semula kambing-kambingnya.

Demikian juga yang berlaku kepada Abu Al-Aswad Al-Jumahiy,seorang ahli gusti Quraisy yang sangat terkenal dengan kegagahannya sehingga dikatakan apabila dia berdiri di atas sekeping kulit lembu dan kulit lembu itu ditarik oleh 10 orang, beliau tetap utuh berdiri sedangkan kulit lembu itu bahkan terkoyak!

Maka Rasulullah ﷺ pada suatu hari mengajaknya bergusti.Sambil mengejek dia menerima pelawaan Rasulullah dengan mengatakan: “Jika engkau menang, maka aku akan beriman denganmu”. Lalu dia bangun dan menerpa ke arah Bagida lalu dengan mudahnya dijatuhkan oleh Baginda. Malu dengan kekalahannya, dia berlalu pergi dan tidak memenuhi janjinya untuk beriman.

Demikian secebis kisah keperkasaan Rasulullah ﷺ yang sepatutnya menjadi motivasi kepada kita untuk sentiasa kekal cergas, aktif dan bersemangat sehingga kekuatan fizikal kita menjadi salah satu medium untuk berdakwah di jalan Allah.

Wallahu A’lam

RUJUKAN:

Bidayah wa An Nihayah, Imam Ibn Kathir

Al-Mawahib Al-Laduniyyah bil Minah An-Nabawiyyah,Imam Ahmad bin Muhammad Al-Qastallani

Wasaail Al-Wusul ila Syamaail Ar-Rasul, Qadhi Yusuf An-Nabhani

Dalaail Al-Nubuwwah, Imam Abu Nu’aim Al-Asbahani

Dalaail Al-Nubuwwah wa Ma’rifatu Sahib As-Syari’ah, Imam Abi Bakr Ahmad bin Husain Al- Bayhaqi


Menyingkap Tirai Konspirasi Pembunuhan Julius Caesar

15 Mac mungkin tarikh biasa bagi ramai orang. Tetapi lebih 2,000 tahun lalu, hari yang turut dikenali sebagai Ides of March ini merupakan tarikh pembunuhan diktator Rom Julius Caesar. Namun begitu, ada banyak maklumat yang tidak diketahui tentang plot tersebut.

Terdapat banyak maklumat bercanggah tentang pembunuhan Caesar. Misalnya, bilangan tikaman yang ada pada badan beliau oleh kumpulan pembunuh diketuai Brutus. Mengikut sejarawan Nicholas of Damascus, Caesar ditikam sebanyak 35 kali. Sementara sejarawan lain menyatakan angka berbeza seperti Appian, Plurtach dan Suetonius (23 kali).

Tetapi apabila perkara ini cuba diterjemahkan dalam bentuk kajian forensik pada 2003, angka tikaman yang dinyatakan oleh para penulis Rom sebagai mengarut. Pengkaji forensik berpandangan hanya lima hingga 10 orang pembunuh sahaja yang dapat menikam Caesar dengan mengambil kira faktor logistik dan lokasi pembunuhan iaitu Theater of Pompey.

Pada masa sama, Suetonius turut menyatakan luka tikaman mana yang membunuh Caesar. Mengikut keterangan Antistus, seorang tabib yang melakukan bedah siasat ke atasnya mendapati satu luka tikaman sudah cukup untuk membunuh Caesar. Bedah siasat ini dianggap bedah siasat pertama yang direkodkan dalam sejarah.

Begitu juga dengan kelompok yang bertanggungjawab menamatkan riwayat diktator Rom itu. Kebanyakan pembunuh yang terlibat dalam peristiwa Ides of March ini berasal dari Optimate – sebuah kumpulan bangsawan elit politik yang dipilih ke Senat melalui perlantikan. Kumpulan ini juga menyokong Pompey – musuh Caesar sebelum dikalahkan oleh beliau dan dibunuh atas titah Firaun Ptolemy XIII pada 48 SM.

Terdapat banyak sebab mengapa Optimate yang turut dianggotai Brutus memusuhi Caesar. Beliau banyak membuat keputusan penting Rom tanpa merujuk Senat terutama dalam aspek kewangan dan mengukuhkan kesetiaan tenteranya. Malah, wujud khabar angin Caesar juga dikatakan sudah bersedia mengisytiharkan dirinya sebagai raja.

Sebelum Rom berubah menjadi Empayar Rom, ia merupakan sebuah republik yang berusia lebih 500 tahun. Raja terakhir yang muncul sebelum era republik ialah Lucius Tarquinius Superbus. Bagaimanapun, baginda digulingkan pada 509 SM dan sejak itu, Rom bertukar menjadi sebuah republik.

Tetapi kelompok Optimate merasakan ia bakal berubah dengan kemunculan Caesar. Ini kerana beliau telah menunjukkan pelbagai tindakan persis raja seperti memberi pengampunan kepada musuh, meletakkan patung-patungnya di kuil-kuil Rom dan meletakkan sekutunya pada kedudukan kuasa yang tinggi.

Tabiat Caesar yang memberi pengampunan kepada musuh-musuhnya dianggap manifestasi paling jelas cita-citanya bergelar raja. Ini kerana sekiranya seseorang itu mahu menunjukkan belas kasihan, ia perlu mempunyai kuasa sebagai raja untuk berbuat demikian.

Ini dapat dilihat menerusi tindakannya pasca-kempen di Pharsalus, Thapsus dan Munda dari 48 hingga 45 SM. Caesar membuat kejutan dengan memberi pengampunan kepada pemimpin Rom yang menentangnya. Dengan berbuat demikian, ia membantu beliau mengukuhkan kedudukannya sebagai diktator dan memanfaatkan kemahiran mereka dalam pelbagai bidang.

Hal ini bagaimanapun sudah tidak boleh diterima oleh Brutus dan Cassius. Benar, dalam kebanyakan karya sastera termasuk drama William Shakespeare ‘Julius Caesar’, antagonisnya ialah Brutus. Tetapi perancang sebenar plot ialah Cassius – komander tentera laut Pompey yang menentang Caesar di Pharsalus. Ironinya, kedua-duanya diberi pengampunan dan dilantik sebagai praetor pada tahun sama beliau dibunuh.

Ada menganggap tindakan mereka merupakan satu tindakan keadilan. Tetapi hakikatnya, ia hanyalah tindakan untuk menyelamatkan karier politik masing-masing. Ini kerana apabila Caesar bergelar diktator seumur hidup, maka karier politik ahli Senat bergantung sepenuhnya kepada ihsan beliau. Situasi ini cuba diubah oleh Cassius dan Brutus menerusi pembunuhan pada 15 Mac itu.

Dianggarkan 60 hingga 80 orang terlibat dalam plot ini. Selain Cassius dan Brutus, ia turut dianggotai oleh Gaius Trebonius dan Decimus Junius Brutus Albinus. Kedua-duanya menyokong Caesar semasa kempen beliau di Gaul (Perancis moden) dan perang saudara menentang Pompey. Dalam kes Decimus, beliau juga sepupu kepada Brutus dan rakan baik Caesar.

Plutarch turut merekodkan pada satu ketika, kumpulan ini cuba membawa masuk Mark Antony menyertai plot tersebut. Bagaimanapun, rakan baik Caesar itu menolak ajakan mereka. Tetapi pada masa sama, Antony gagal melaporkan kepada Caesar tentang plot ke atasnya itu.

Tidak diketahui apa motif beliau. Tetapi sebaik mengetahui Antony enggan menyertai mereka, Trebonius mencadangkan agar jeneral dan konsul itu menjadi sasaran selain Caesar. Bagaimanapun, ia ditolak oleh Brutus atas alasan jika ia diteruskan, pembunuhan tersebut dilabel sebagai pembunuhan bersifat partisan. Tetapi untuk Caesar, ia bersifat keadilan sejagat buat Rom dan populasinya.

Bagaimanapun, kumpulan ini mempunyai tetingkap masa yang terhad. Dua hari selepas Ides of March, Caesar akan bertolak ke perbatasan untuk menentang kerajaan Parthia. Suetonius mendakwa dalam sidang Senat yang diadakan pada 15 Mac, usul mengistyiharkan beliau sebagai raja untuk wilayah-wilayah bukan Itali akan dibentangkan.

Dengan membentangkan usul tersebut, ia pasti akan ditentang oleh kumpulan Optimate. Sekiranya ini gagal direalisasikan dalam tetingkap masa yang dinyatakan, Caesar akan terlepas daripada genggaman mereka.

Cicero yang menjadi senator pada ketika itu turut mendedahkan terdapat satu lagi usul akan dibentangkan pada hari itu. Usul itu bagi memilih pemangku konsul untuk mentadbir Rom bersama Antony sementara Caesar berada di perbatasan Parthia. Sementara beliau tiada, Antony dan penggantinya merupakan badan pemerintah tertinggi Rom.

Caesar sebenarnya sudah menghidu khabar angin tentang plot pembunuhannya. Tetapi beliau mempunyai sebab untuk tidak bertindak terhadap mereka. Caesar bimbang sekiranya tindakan diambil, perang saudara sekali lagi akan tercetus dan berpotensi mencetuskan ketidakstabilan kepada Rom.

Satu lagi sebab beliau enggan berbuat demikian ialah Caesar sentiasa mendapat perlindungan keselamatan. Walaupun telah melepaskan khidmat pengawal keselamatan, ramai orang dari senator hingga rakyat biasa bersedia mempertaruhkan nyawa mereka untuk melindungi beliau. Selain itu, setiap kali Caesar menghadiri sidang Senat, beliau diiringi oleh 24 orang lictor (pengawal keselamatan untuk pegawai-pegawai Rom).

Lantas, kumpulan pembunuh ini merancang menyerang Caesar semasa sidang Senat. Pertama, beliau tidak diiringi oleh lictor atau mana-mana pengiringnya. Kedua, Caesar juga tidak boleh membawa senjata ke dewan kerana ia dilarang mengikut peraturan. Bagi para pembunuh, ia satu peluang yang tidak patut dilepaskan begitu saja.

Pada malam 15 Mac, Caesar dan isterinya Calpurnia bermimpi perkara menyeramkan. Calpurnia bermimpi melihat suami yang dikasihinya dalam keadaan berlumuran darah. Sementara Caesar pula bermimpi dipimpin oleh Jupiter (antara dewa utama Rom) ke langit dan meninggalkan Rom. Si isteri merasakan ada yang tidak kena dan merayu Caesar agar membatalkan kehadirannya ke Senat.

Pada awalnya, diktator Rom itu akur dengan rayuan Calpurnia dan tinggal di kediamannya. Lantas, Antony diminta untuk menghadiri dan merasmikan sidang hari berkenaan.

Tidak mahu plot mereka terjejas, Decimus diutus untuk memujuk Caesar untuk hadir ke sidang Senat walaupun seketika. Akhirnya, selepas dipujuk, barulah beliau bersetuju berangkat lokasi sidang Senat pada hari itu: Theater of Pompey.

Dalam perjalanan, seperti biasa rombongan Caesar dikerumuni oleh orang ramai – baik untuk melihat wajahnya atau memfailkan petisyen untuk didengar di Senat. Salah seorang daripada mereka cuba memberi amaran tentang plot hari tersebut melalui sekeping nota kecil.

Orang tersebut ialah Artemidorus of Damascus, seorang guru Yunani yang juga kenalan Brutus. Menurut Nicholas of Damascus, nota tersebut ditemui berhampiran dengan mayat Caesar.

Sebaik beliau duduk dan mempengerusikan sidang pada hari itu, beberapa senator cuba menghampirinya termasuk ahli konspirasi Tillius Cimber. Tillius berpura-pura memfailkan rayuan kepada Caesar agar membenarkan abangnya kembali ke Rom selepas duduk lama dalam buangan. Bagaimanapun, rayuan tersebut ditolak.

Apabila Caesar cuba bangun, sesetengah senator cuba menahannya daripada pergi. Saat itulah, seorang lagi senator bernama Publius Servilius Casca mengeluarkan pisau tersembunyinya dan menikam diktator Rom itu. Ia isyarat yang dinantikan ahli kumpulan pembunuh lain untuk bertindak. Antony dan senator-senator lain cuba menghalang tetapi pada akhirnya, Caesar menemui Penciptanya.

Selepas itu, Brutus dan para pembunuh lain merayakan apa yang dianggap hari bersejarah buat Rom. Tetapi bagi penduduk Rom, kematian Caesar dianggap hari kesedihan buat mereka. Berang dengan semua pembunuh pemerintah kesayangan mereka itu, rusuhan berlaku pada hari pemakaman beliau. Akibatnya, Antony mengarahkan mayat rakan baiknya itu dibakar di Forum.

Bagi sesetengah pembunuh, mereka sepatutnya diraikan sebagai wira yang menyelamatkan status Rom sebagai republik. Tetapi selepas melihat kebencian yang ditujukan kepada mereka, sesetengah seperti Cassius dan Brutus meninggalkan Rom. Pengampunan dikeluarkan melalui persetujuan Senat dengan syiling khas dikeluarkan bagi memperingati peristiwa berkenaan.

Tetapi jika Brutus dan Cassius menyangka ia menyelamatkan Rom daripada menjadi kerajaan monarki, mereka tersilap sama sekali. Republik kini meniti hari-hari terakhirnya dengan pelbagai isu ekonomi, sosial dan politik termasuk perang saudara dan ketidaksaksamaan ekonomi. Pembunuhan Caesar membuka ruang kepada anak angkatnya dan bakal maharaja Augustus, Octavius untuk bangkit.

Dalam tempoh beberapa tahun, Octavius bukan saja memburu semua pembunuh bapa angkatnya termasuk Brutus dan Cassius (kedua-duanya mati pada 42 SM). Beliau turut menentang Antony dan berjaya meraih kemenangan di Actium dan Iskandariah sekitar 31 hingga 30 SM. Dengan kemenangan itu, ia membuka jalan kepada Rom berubah sebagai sebuah empayar monarki.

RUJUKAN

Casals, J. M. (2022, 10 Mac). Inside the conspiracy to kill Julius Caesar. National Geographic.


Memahami Mutasi Virus Covid-19

Terdapat banyak hikmah di sebalik penularan COVID-19. Sekurang-kurangnya ramai sekarang ingin mendalami ilmu sains, oleh kerana pengetahuan ini menjadi sebahagian daripada cara hidup.

Semua orang mengenali haiwan di depan mata. Tetapi bukan semua tahu tentang makhluk halus, yang berada di sungai, darat dan laut. Dalam bahasa saintifik, makhluk halus ini digelar organisma mikroskopik (mikroorganisma).

Sains telah mengenal pasti jenis mikroorganisma: alga, bak-teria, kulampair, kulat, protozoa, prion dan virus. Setiap mikroorganisma dibezakan dengan klasifikasi saintifik yang mendalam.

Semua spesis mempunyai ciri-ciri tersendiri, terutamanya saiz. Thiomargarita namibiensis iala bak-teria paling besar, dengan diameter antara 0.1 hingga 0.3 milimeter (Cox, 2007).

Sebatang pembaris boleh memberi gambaran betapa halusnya mikroorganisma ini. Namun, ia merupakan sebuah gergasi kalau dibandingkan dengan nanoarchaeum equitans yang mempunyai saiz 0.0004 milimeter (Randau, 2012).\

Di sini jelas bahawa bak-teria dan virus merupakan dua jenis berlainan. Kajian mengenai bak-teria telah bermula seawal 1800-an lagi, apabila Louis Pasteur dan Robert Koch antaranya membuka jendela baru tentang bak-teria.

Lebih kurang 200 tahun kemudian, hari ini, ilmu sains sudah cukup ampuh hingga boleh faham tentang sesuatu mikroorganisma begitu pantas.

Manusia dan bakteria mempunyai hubungan yang sangat luas. Pengeluar susu menggunakan bakteria lactobacillus bulgaricus dan streptococcus thermophilus untuk membuat yogurt (Hadhazy, 2012).

Tetapi ada masa pula, manusia pula jatuh sa-kit kerana jang-kitan bakteria (Davis, 2020). Jadi mereka wujud dalam persekitaran yang sangat luas, serta fungsi berlainan.

Virus walau bagaimanapun mempunyai fitrah jauh berbeza. Disebabkan virus terlalu halus, mungkin sukar untuk faham tentang kehidupan mereka. Oleh itu, wajarlah ambil cacing pita sebagai contoh.

Semua jenis cacing ini mempunyai hidup yang menyusahkan organisma lain. Dalam usus manusia, cacing pita boleh menyebabkan komplikasi hingga menjejaskan hati, jantung dan otak (WebMD, n.d.). Cacing pita wujud dalam perut tanpa memberi manfaat kepada manusia langsung. Malah mereka menjejaskan lagi.

Inilah kehidupan pa-ra-sitisme, yang difitrahkan pada virus. Megavirus ialah jenis paling besar. AAV pula merupakan virus DNA 20 kali ganda lebih kecil berbanding nanoarchaeum equitans.

Jadi virus hidup berkeluarga besar, lain sesama sendiri seperti bakteria. Dan virus juga boleh menjang-kit pada bakteria (Orlova, 2009).

Fitrah Alam Di Sebalik Mutasi

Dalam biologi, mutasi merujuk pada perubahan pada susunan nukleotida sesuatu mikroorganisma. Dari segi bahasa mudah, sesuatu mikroorganisma mengubahkan DNA sendiri atas tujuan tertentu.

Dari segi bahasa kampung pula, makhluk halus bertukar rupa untuk melawan dukun yang mengganggu. Guna bahasa bola sepak pula, tukar pengurus apabila kelab dalam masalah.

Kadang mutasi menjadi Manchester United (kena bermutasi berkali-kali baru dapat rentak, itupun belum tentu lagi).

Kadang mutasi menjadi Liverpool (menang liga sekali sebab kelab lain jatuh).

Kadang mutasi menjadi Arsenal (tidak perlu jelaskan kerana semua tahu).

Penting sebenarnya untuk semua lapisan masyarakat faham tentang mutasi. Analogi bola sepak sememangnya tidak begitu tepat, tetapi boleh memberikan gambaran ringkas tentang proses mutasi itu sendiri.

Bakteria dan virus mengharungi proses mutasi atas keperluan. Bakteria bermutasi untuk hidup apabila dalam masalah.

Hari ini COVID-19 menjadi punca kenapa semua ingin tahu tentang mutasi. Secara ringkas, proses mutasi membantu COVID-19 dari segi pertumbuhan dan kebolehjang-kitan.

Tetapi COVID-19 sebenarnya bermutasi secara perlahan (Rossman, 2020). Malah COVID-19 siap membuat bagaikan proofread setiap kali menular (Smith, et al., 2014).

Sekalipun perlahan, jenis mutasi COVID-19 terbukti lebih mer-bah-aya. Jenis D614G pernah menjadi kuasa dominan dalam penularan COVID-19, dan sekarang ini B117 dan 501V2 pula sedang menyusahkan pihak hospital.

Katanya B117 boleh menular 70 peratus lebih pantas. Andainya COVID-19 biasa menular pada 1,000 orang; B117 boleh menj-ang-k-iti 700 orang lebih ramai.

Proses mutasi sudah menjadi pengetahuan asas bagi semua pakar mikrobiologi. Jadi semasa menjalankan penyelidikan untuk membuat sebuah vaksin, mutasi menjadi fokus utama.

Tiada guna jika sebuah vaksin berjaya dibuat, tetapi COVID-19 pula berubah arah. Pfizer dan BioNTech berpakat untuk menyiapkan Tozinameran, yang kini dijenamakan sebagai Comirnaty.

Dengan pantas mereka berjaya menyiapkan sebuah vaksin yang selamat dan berkesan.

Baca: https://www.thepatriots.asia/amboi-cepatnya-vaksin-covid-19-ni-siap/

Mereka menjalankan kajian sampingan untuk mengenal pasti kebolehan Tozinameran untuk menandingi B117 dan N501Y.

Berkali-kali mereka uji. Dapatan mereka tetap konsisten, bahawa B117 dan N501Y tetap kalah pada Tozinameran (CNA, 2021).

Dua dos Tozinameran yang dijarakkan selama beberapa minggu tetap menghasilkan imuniti dan mengekang penularan COVID-19. Sebelum ada yang berkonspirasi, ketahuilah B117 sudah wujud sejak September 2020 lagi.

Di sini jelas bahawa COVID-19 sentiasa bermutasi untuk menggandakan kadar penularan. Hanya vaksin sahaja boleh menewaskannya, kerana badan akhirnya diajar cara untuk menghalang penularan.

Kerajaan Malaysia sudah meluluskan penggunaan Cominarty, yang terbukti selamat.

Baca: https://www.thepatriots.asia/setakat-ini-16-juta-orang-dah-divaksinkan/

RUJUKAN:

CNA. (2021, Januari 8). BioNTech says COVID-19 vaccine ‘neutralises key mutation’ in UK, South Africa strains.

Cox, R. (2007). Thiomargarita namibiensis: King of the Bac-teria. Missouri ST.

Davis, C.P. (2020, April 21). Bacterial (ditapiskan) 101. On Health.

Hadhazy, A.T. (2012, November 4). Is yogurt really good for you? Live Science.

Orlova, E.V. (2009). How viruses (ditapiskan) bacteria? EMBO J. 28 (7): 797-798.

Randau, L. (2012). RNA processing in the minimal organism Nanoarchaeum equitans. Genome Biology. 13 R63.

Rossman, J. (2020, Disember 9). COVID-19: Is the virus mutating? Science Focus.

Smith, E.C., et al. (2014). Thinking outside the triangle: replication fidelity of the largest RNA viruses. Annual Reviews.

WebMD. (n.d.). Tapeworms in Humans.


Apa Terjadi Jika Titanic Tidak Tenggelam?

Tragedi Titanic sememangnya memberikan kesan yang mendalam terhadap dunia maritim. Sekiranya tragedi kapal yang menyebabkan ratusan atau ribuan nyawa terkorban, ramai yang akan mengaitkan dengan peristiwa Titanic.

Tapi, pernah tak kita fikir kalau apa jadi dekat Titanic kalau dia tak tenggelam?

Katakanlah pelayaran Titanic dari Southampton berjaya tiba di Pelabuhan 59 New York pada Pagi Rabu 17 April 1912. Sudah pasti pelayaran Titanic kali ini akan mendapat liputan meluas dari akhbar-akhbar. Kapten Smith pula bakal bersara dengan penuh gilang-gemilang apabila Titanic berjaya tiba di New York.

Barangkali, Titanic juga bakal menjuarai Piala Blue Riband, sebuah piala untuk kapal yang terpantas bagi menyeberangi Atlantik. Titanic pula dapat memegang rekod kapal paling besar pernah dicipta sehinggalah rekod itu dipecahkan oleh RMS Imperator pada June 1913.

Ketika pelayaran Titanic berlangsung, Piala Blue Riband dimiliki oleh RMS Mauretania yang telah mempertahankan piala tersebut sejak 1909 lagi.

Para penumpang pula tiba ke destinasi masing-masing dan untuk para penumpang kelas ketiga, sudah tentu impian mereka untuk memulakan kehidupan baru di “Dunia Baru”. Mungkin ada di antara mereka bakal menjadi jutawan?

Kejayaan Titanic ke New York sudah tentu membuatkan ramai lagi orang akan menaiki Titanic untuk menyeberangi Atlantik. Oleh itu pad 20 April 1912, Titanic dijadualkan untuk melakukan pelayaran dari New York menuju ke Plymouth.

Titanic akan terus-menerus melakukan pelayaran transatlantic sehinggalah p3r4ng tercetus pada 1914. Kemungkinan Titanic akan dijadikan sebagai kapal p3r4ng atau kapal hospital sebagaimana “saudara”nya RMS Olympic dijadikan sebagai kapal p3r4ng manakala HMHS Brittanic dijadikan sebagai kapal hospital.

Katakanlah Titanic tidak karam sebagaimana Brittanic yang karam di Perairan Kea pada 1916, Titanic akan bertukar semula sebagai kapal penumpang dan kembali membawa penumpang seperti biasa.

Sistem p3mb4k4ran Titanic mungkin akan diubah suai dari menggunakan arang kepada menggunakan minyak sebagai penggerak. Titanic bakal menjadi pilihan penumpang-penumpang pada menjelang dekad 1920an

M4l4ngya The Great Depression pada 1929 membuatkan Titanic bakal menuju ke zaman kejatuhan. Jumlah penumpang akan mengalami penurunan dan akan menjadi lebih tervk selepas Kerajaan Amerika Syarikat mengumumkan Dasar Anti Imigran menyebabkan tiada lagi penumpang kelas ketiga yang kebanyakanya diisi oleh para imigran.

Syarikat Titanic, White Star Line pula terpaksa gulung tikar dan bergabung dengan pesaingnya, Cunard pada 1934. Kapal-kapal yang besar pula terpaksa dihapuskan untuk menjimatkan kos syarikat.

Sebagaimana Olympic yang akhirnya dihapuskan atas sebab keselamatan dan sudah “terlalu tua” disebabkan banyak kapal baru dibina dengan lebih moden, Titanic juga bakal menerima nasib sedemikian.

Kesimpulannya, mungkin Titanic akan sekadar menjadi kapal biasa dan hanya diketahui di dalam buku-buku sejarah maritim sahaja. Oleh itu, tiada lah filem Titanic, tiada Jack dan Rose dan tiada lukisan di atas sofa dan lain-lain lagi.

Namun, kesemua atas ini hanya lah jangkaan jika Titanic tidak karam. Apa yang pasti, Titanic ini menjadi terkenal disebabkan karamnya kapal ini dan bukan kerana ciri-ciri kapal ini. Sudah takdir Tuhan apabila Titanic menerima nasib sedemikian rupa.

RUJUKAN:

Chirnside M.,(2004), RMS Olympic Titanic’s Sister, The History Press

Chirnside M.,(2012), Olympic*Titanic*Britannic An Illustrated History of The “Olympic” Class Ships, The History Press

McCluskie T., Sharpe M., Marriott L.,(1998), Titanic & Her Sisters Olympic & Britannic, Parkgate Books Ltd

McCutcheon J.&C.,(2014), Titanic & Her Sisters A Postcard History, Amberley Publishing


Pepsi Dijadikan Alat Pertukaran Kapal Perang Soviet

Pepsi memang sedap dinikmati sebagai penghilang rasa dahaga tetapi tidak ramai tahu, ia merupakan komoditi berharga semasa era Kesatuan Soviet. Sehinggakan ia menjadi alat pertukaran bagi mendapatkan kapal-kapal perang mereka!

Jadi, bagaimana kegilaan ini bermula? Semuanya bermula apabila Presiden Amerika Syarikat pada ketika itu, Dwight Eisenhower mahu memperkenalkan budaya AS ke tanah Motherland dan menunjukkan faedah kapitalisme.

Justeru, satu pameran bertajuk American National Exhibition diadakan di Moscow pada tahun 1959 dengan Naib Presiden Richard Nixon dihantar sebagai wakil untuk merasmikan pameran.

Pameran ini sebenarnya sebagai tukaran kepada pameran Soviet yang diadakan di New York sebulan sebelumnya.

Dalam pameran tersebut, syarikat-syarikat AS mempamerkan produk mereka seperti kereta, televisyen dan Pepsi. Selain Nixon, pameran tersebut turut dihadiri rakan baik beliau merangkap eksekutif Pepsi, David M. Kendall.

Dalam satu temubual bersama New York Times, beliau bercerita, “Saya berjumpa Nixon pada malam sebelumnya di kedutaan dan memberitahunya saya dimarahi ramai orang kerana membazirkan duit Pepsi dengan mengadakan pameran di Soviet.”

Pameran tersebut bagaimanapun menyaksikan perdebatan hangat antara bakal Presiden AS itu dengan Perdana Menteri Soviet, Nikita Khrushchev berkenaan kapitalisme dan sosialisme.

Bagi meredakan perdebatan yang semakin hangat, Kendall menghidangkan segelas Pepsi kepada Khrushchev dan imej tersebut diabadikan dalam gambar di bawah.

Situasi itulah permulaan kepada kegilaan orang Soviet terhadap Pepsi. Kemudian pada tahun 1972, Pepsi mahu memonopoli pasaran soda negara itu. Walaupun dicabar hebat oleh pesaing mereka Coca Cola, pihak Soviet memutuskan menerima tawaran Pepsi.

Malangnya, mata wan mereka iaitu ruble tidak diperdagangkan di peringkat antarabangsa. Justeru sebagai tukaran akses Pepsi di Soviet, Soviet menawarkan hak pengedaran eksklusif vodka Stolichnaya di AS.

Terima kasih kepada pertukaran itu, ia menjadikan Pepsi produk pengguna pertama AS dikilang dan dijual di Kesatuan Soviet.

Sejak itu, populariti Pepsi di negara itu terus meningkat berkali-kali ganda. Dan walaupun Coca Cola kemudiannya muncul di situ pada tahun 80-an, warga Soviet menikmati sekurang-kurangnya satu bilion minuman Pepsi setahun sehingga akhir 1980-an.

Pada tahun 1989 dan 1990, Presiden Soviet Mikhail Gorbachev mahu memodenkan angkatan lautnya. Masalahnya ialah dengan kos hak pengedaran Stolichnaya sekalipun, ia dianggap tidak mencukupi untuk membayar bil pembelian mereka.

Justeru, sekali lagi satu pertukaran dibuat iaitu lebih banyak minuman Pepsi bernilai AS$3 bilion sebagai tukaran kepada 17 kapal selam, sebuah kapal pemusnah, sebuah kapal frigat dan sebuah kapal kruzer. Hal ini menjadikan Pepsi secara berseloroh digelar kuasa ketenteraan keenam terbesar di dunia ketika itu.

Selepas kejatuhan Soviet pada tahun 1991, perjanjian Pepsi yang sebelum ini dibuat didraf semula. Namun ianya tidak menghalang Rusia dari menjadi pasaran kedua terbesar mereka di luar AS sehingga hari ini.

RUJUKAN:

The Soviet Union Paid Pepsi With Vodka and Warships in Decades-Long Barter. https://vinepair.com/articles/soviet-union-pepsi-stoli-vodka/

How Pepsi briefly became the 6th largest military in the world. https://www.businessinsider.com/how-pepsi-briefly-became-the-6th-largest-military-in-the-world-2018-7


Local Genius: Seni Pengurusan Bangsa Melayu Dalam Ibadat Haji

Sebelum abad ke 20 ratusan tahun dahulu orang Melayu telah pergi menunaikan ibadat haji. Sukar dibayangkan adakah orang Melayu pergi menunaikan haji bersendirian atau berkumpulan. Namun yang lebih penting orang Melayu tidak pernah menafikan untuk menunaikan haji walaupun sesukar mana ia dilaksanakan. Orang Melayu menerima Islam secara menyeluruh sama seperti kaum muslimin yang lain termasuk melaksanakan ibadat haji.

Misteri bagaimana orang Melayu pergi menunaikan ibadat haji ratusan tahun dahulu menimbulkan tandatanya pihak kolonial. Para pegawai eropah khususnya Inggeris dan Belanda merasa kagum dengan populasi orang Melayu dan orang Jawa yang ramai di Makkah dan Madinah dalam setiap musim haji. Secara geografinya mustahil masyarakat Alam Melayu ini dapat sampai ke Tanah Arab dengan mudah. Malahan langsung tidak memiliki sempadan darat dengan Tanah Arab seperti Irak dan Damsyik pada masa itu yang memudahkan mereka ini untuk pergi menunaikan haji. Apa yang lebih menghairankan dari keseluruhan kaum muslimin seluruh dunia yang menunaikan haji kebanyakannya adalah orang Melayu dan orang Jawa dari kepulauan Melayu.

Dalam kajian yang dijalankan oleh Zulfadli Maarof pelajar Sejarah UKM 2009 mendapati orang Melayu memiliki sistem pengurusan haji yang terbaik didunia Islam sehingga membolehkan kaum muslimin Melayu mengerjakan haji setiap tahun dengan jayanya. Sepanjang ratusan tahun yang lalu tidak ditemui sebarang catatan tragedi akibat kegagalan pengurusan haji dari kalangan orang Melayu. Mereka berjaya menguruskan pemergian setiap jemaah haji dengan cekap dan teratur.

Sebagai gambaran asas orang Melayu yang dimomokan sebagai lemah dan bodoh ratusan tahun dahulu sebelum abad ke 20 telah mampu mengendalikan urusan yang rumit. Walaupun abad terdahulu dibelengu kekurangan fasiliti perhubungan dan pengangkutan yang moden. Tiada jaringan jalan raya yang sempurna menyukarkan migrasi masyarakat Melayu untuk memudahkan mereka mengerjakan haji. Namun masalah ini diatasi oleh orang Melayu dengan merekrut ajen Syeikh Haji dari kalangan tenaga pengajar agama mahupun bekas jemaah haji itu sendiri.Syeikh Haji boleh dikatakan Local Genius masyarakat Melayu dalam mewujudkan sebuah kerjaya yang tiada dalam masyarakat lain.

Ini bermakna setiap kelompok masyarakat Melayu di setiap ceruk perkampungan memiliki ejen Syeikh haji. Mereka membantu menguruskan orang Melayu mengerjakan haji malah mempromosi perkhidmatan mereka secara meluas. Ejen Syeikh Haji ini turut memberi tunjuk ajar cara mengerjakan haji disurau-surau dan masjid dikawasan mereka. Pelbagai dakyah kebaikan menunaikan haji disebarkan antaranya ganjaran harta yang akan melimpah ruah setelah menunaikan haji, bersih suci dari dosa seperti bayi yang baru dilahirkan dan tidak kurang juga dianggap tidak mati sebagai Yahudi dan Nasrani kerana telah menunaikan haji. Walaupun pendekatan promosi ini ada unsur komersial dan manipulasi namun sedikit sebanyak masih boleh diterima oleh masyarakat Melayu pada masa itu.

Ejen Syeikh Haji tadi kemudiannya membantu bakal haji dari sudut pembiayaan dan perbelanjaan menunaikan haji. Ada antaranya menerima pajakan harta seperti tanah dan ternakan dan ada pula yang mengambil pakej pembiayaan dari ejen Syeikh Haji sebelum membayarnya dengan pekhidmatan sebagai buruh dengan kontrak perkhidmatan yang dipersetujui. Ajen Syeikh haji kemudiannya membawa setiap bakal jemaah haji ini ke pelabuhan utama sama ada pelabuhan Singapura mahupun pelabuhan Pulau Pinang.

Menurut Zulfadli Maarof UKM 2009 jemaah haji pantai timur khususnya Kelantan, Terengganu, dan Pahang akan menggunakan pelabuhan Singapura untuk menaiki kapal bagi mengerjakan haji. Begitu juga jemaah haji dari Johor, Melaka dan Selangor turut menggunakan pelabuhan Singapura. Manakala bagi jemaah haji di pantai barat khususnya Perak, Kedah dan Perlis akan menggunakan pelabuhan Pulau Pinang untuk bertolak memulakan pelayaran. Di lokasi dua pelabuhan ini juga lahirnya gelaran Haji Singapura dan Haji Pulau Pinang. Mereka yang mendapat gelaran ini biasanya terdiri dari bakal jemaah yang terkandas di pelabuhan dan tidak dapat menunaikan haji seperti dirancang. Setelah tidak dapat belayar mereka kembali ke kampung halaman memakai gelar Haji Singapura atau Haji Pulau Pinang.

Sepanjang pelayaran mengerjakan haji para kakitangan Syeikh Haji sentiasa berada dalam setiap kumpulan jemaah haji yang diiringinya. Pelayaran yang panjang dan bertambah panjang akibat cuaca yang tidak menentu diisi dengan pelbagai aktiviti. Para kakitangan Syeikh Haji biasanya memberikan latihan dan kursus intensif kepada setiap bakal jemaah haji yang dalam pelayaran. Dalam masa tidak kurang 6 bulan atau 8 bulan jemaah haji yang berjaya menjejakkan haji di pelabuhan Jeddah biasanya telah benar-benar memahami setiap rukun haji dan semua bacaan doa yang berkaitan dengan ibadat haji. Pendek kata jemaah haji yang mengikuti pelayaran mengerjakan haji berubah menjadi manusia baru yang penuh keinsafan dan alim dalam hal agama. Perubahan sikap mereka seolah-olah disucikan oleh angin lautan yang kadang kala menggerunkan dan adakalanya mendamaikan.

Setibanya para bakal jemaah haji di Jeddah mereka akan diserahkan kepada kakitangan Syeikh Haji yang datang dari Mekkah dan Madinah. Mereka ini adalah orang Melayu dan Jawa yang telah bermastautin menetap di Tanah Arab kerana melanjutkan pengajian agama. Dengan kemahiran bahasa arab yang baik dan kebolehan memahami budaya tempatan mereka membantu jemaah haji Melayu menunaikan ibadat dengan sempurna. Segala kemudahan penginapan dan  makan minum turut mereka  sediakan sehinggakan para jemaah hanya menumpukan sepenuhnya untuk menyempurnakan ibadat haji sahaja.

Golongan Syeikh Haji sebelum abad ke 20 tidak terlalu ramai. Walau bagaimanapun mereka biasanya terbahagi kepada Syeikh Haji Pulau Pinang dan Syeikh Haji Singapura. Dua kumpulan ini memiliki pecahan tersendiri mengikut jumlah kakitangan semasa yang mereka miliki. Walaupun menawarkan perkhidmatan yang mulia mereka turut mengenakan upah bayaran yang tertentu. Walaupun harganya tidak membebankan bakal jemaah namun kegiatan ini berjaya menjadikan Syeikh Haji seorang yang kaya raya. Salah seorang Syeikh Haji berjaya dan menjadi jutawan sekitar abad ke 17 dan 18 ialah Syeikh Haji Al Sagoff. Kekayaan yang dimiliki menyebabkan Sultan Johor sendiri bersetuju menganugerahkan konsesi Kukup di Pontian kepadanya untuk dimajukan. Malah Syiekh Haji Al Sagoff mampu mencetak wangnya sendiri

Walau apa sekalipun kemahiran orang Melayu mengendalikan perkhidmatan pengurusan memang antara yang terbaik. Masyarakat Melayu yang dikatakan buta huruf tulisan rumi, mundur ekonomi dan tidak tahu berbahasa Arab dapat menunaikan ibadat haji dengan sempurna. Model pengurusan Syeikh Haji ini kemudiannya diambil oleh Prof Diraja Ungku Aziz untuk menubuhkan Lembaga Urusan Dan  Tabung Haji. Ia sebenarnya lebih kepada konsep penggabungan fungsi Syeikh Haji itu sendiri dalam sebuah organisasi yang lebih moden dan teratur. Syeikh Haji masih wujud hari ini dalam bentuk baru selepas penjenamaan semula yang dikenali agensi pengerjaan umrah.

Rujukan.


Sejarah 60 Tahun Permusuhan Mongol-Mamluk

”Jika aku ma.ti di tangan mu, aku anggap Tuhan yang melakukannya, bukan kamu. Jangan terlalu gembira dengan peristiwa hari ini walau hanya sesaat, kerana setelah berita kema.tian aku tiba kepada Hulagu Khan, lautan amarahnys akan mendidih, dan dari Azerbaijan hingga ke pintu gerbang Mesir akan digegarkan dengan deruman tapak kaki kuda-kuda Mongol. Hulagu Khan memiliki tiga ratus ribu penunggang kuda terhandal seperti Kitbuqa. Kalian ambillah salah seorang daripadanya.” — Kitbuqa Noyan

Begitulah kiranya wazir dan sejarawan Ilkhaniyah yang agung, Rashid al-Din dalam mencatatkan kisah kepahlawanan, dan tentulah diolah secara dramatis mengenai pendirian terakhir Kitbuqa Noyan dalam pertem.puran Ayn Jalut pada bulan September 1260.

Inilah kekalahan Mongol yang terkenal terhadap sebuah entiti yang ketika itu masih baru ditubuhkan, dan agak rapuh, Kesultanan Mamluk Mesir. Walau bagaimanapun, Mongol tidak melihatnya sebagai ben.cana yang tak dapat dipulihkan, tetapi kekalahan pasukan kecil ini akan segera dibalas, kerana itu adalah kehendak Syurga bagi mereka.

Kekalahan Mongol di Ayn Jalut pada tahun 1260 tidak menamatkan pera.ng antara Mongol dan Mamluk, dan selama 50 tahun berikutnya pengganti-penganti Hulagu, iaitu para ilkhan telah berulang kali berusaha untuk menebus kekalahan mereka hanya untuk dan setiap kali itu juga mereka akan ditundukkan oleh tentangan yang berani dari tentera Mamluk. Kita boleh melihat usaha pihak Mongol Ilkhaniyah dalam membawa kuda mereka menyeberangi ke Sungai Nil.

Dengan kema.tian Mongke Khan pada tahun 1259, Empayar Mongol telah berpecah belah secara kekal. Hanya Hulagu dan para penggantinya yang kekal berhubungan baik dengan abangnya Kublai Khan, Khan Agung yang baru secara nominal. Hulagu adalah seorang yang merdeka, menguasai wilayah yang luas sejauh dari Anatolia hingga ke Amu Darya, dikenali sebagai Ilkhaniyah (Ilkhanate).

Sepupu-sepupu Hulagu di negeri Ulus Jochi (Golden Horde) yang berdekatan, Kekhanan Chagatai dan Neguderi (Qara’unas / Nikudari) segera bermu.suhan dengan Ilkhaniyah, yang mendapati diri mereka perlu mempertahankan sempadan jauh dari ketiga-tiganya, selain pemberontakan dalaman.

Bagi para ilkhan, Mamluk hanyalah salah satu sempadan di antara yang lain, yang hanya boleh mereka hadapi apabila ancaman dari kuasa-kuasa kekhanan yang lain menurun. Pendek kata, hakikat ringkas ini menghalang sebarang pencerobohan besar Ilkhaniyah ke atas negeri Mamluk.

Walaupun begitu, bagi Mamluk, sempadan mereka dengan Ilkhaniyah di sepanjang Sungai Eufrat sangat penting. Selepas Ayn Jalut, Sultan Saifuddin Qutuz dibu.nuh oleh Baybar, orang yang sama telah berpera.ng bersama Qutuz melawan Kitbuqa.Walaupun kebanyakan kredit diberikan kepada Qutuz dan kualiti ketenteraan Mamluk dalam kemenangan di Ayn Jalut, punca kejayaan Mamluk yang berterusan melawan Mongol sebenarnya berkait rapat dengan Baybar.

Sebagai seorang anak muda Kipchak dari padang rumput Eurasia yang besar, Baybar telah dijual sebagai hamba kepada Sultan Dinasti Ayyubiyyah di Mesir. Di sana, Baybar memeluk Islam dan menerima latihan yang luas dalam semua urusan ketenteraan.

Menjadi seorang askar yang hebat, ditambah dengan cita-cita, daya bertahan dan semangat yang sangat besar, Baybar memahami dengan jelas ancaman bahaya yang ditimbulkan oleh Mongol, dan mempersiapkan seluruh kerajaannya untuk mempertahankan diri.

Sultan yang baru ini memperbesarkan rejimen Mamluk, membina hubungan baik dengan Ulus Jochi, kerajaan Genoa dan Empayar Byzantine untuk menjaga aliran tentera hamba Turkik dari padang rumput Eurasia, melalui Laut Tengah ke pelabuhan Mesir. Dia menubuhkan rangkaian perisikan yang canggih untuk mendapatkan maklumat tentang perkembangan Ilkhaniyah dan menyebarkan maklumat salah di dalamnya, disokong oleh sistem menara isyarat, merpati utusan, jalan raya, jambatan dan stesen geganti yang dipertingkatkan untuk menghantar mesej dengan pantas.

Namun Kesultanan Mamluk sendiri tidak ada harapan besar untuk menakluki Ilkhaniyah atau mengancamnya dengan serius, sehingga ramai para ilkhan merasa tidak ada keperluan yang terdesak untuk mengalahkan Mamluk. Sebaliknya, bagi Mamluk, sempadan Ilkhaniyah sangat penting: Baybar terpaksa mengerah hampir keseluruhan tentera Mamluk untuk mengusir Mongol, dan dengan demikian, kekalahan bukan satu pilihan bagi Mamluk kerana itu akan memungkinkan Mongol menguasai Mesir, dan menjadi ancaman terhadap dunia Islam di barat.

Demikianlah sumbangan Baybar dalam memperbaiki sistem yang terbukti sangat berhasil mempertahankan negara dari ancaman Hulagu, walaupun ia menuntut pengor.banan peribadi yang besar dalam sistem monarki, dan para penerus Baybar perlu berjuang untuk meneruskan visinya.

Tak lama selepas kekalahan di Ayn Jalut pada bulan September 1260, sekitar 6,000 pasukan tentera Mongol kembali ke Syria pada bulan Disember. Diperintah oleh Baydar, seorang pegawai Kitbuqa yang berjaya melarikan diri dari sera.ngan Qutuz dan Baybar awal tahun itu, mereka menjadi ancaman serius.

Pada waktu itu Sultan Baybar tidak memperketatkan penguasaannya terhadap Syria, sera.ngan oleh negara-negara Salib telah menimbulkan kekeliruan, dan beberapa saki baki para penyokong Qutuz telah memberontak terhadap pemerintahan Baybar, salah satu darinya bahkan mengisytiharkan diri sebagai Sultan.

Terdapat implikasi dalam sumber Mamluk bahawa sera.ngan tidak dilancarkan atas perintah Hulagu, tapi atas inisiatif Baydar sendiri untuk membalas den.dam terhadap kema.tian Kitbuqa. Ketika tenteranya bergerak, mereka mendapati bahawa pasukan pengawal Syria telah berundur sebelum mereka tiba.

Menempatkan seorang gabenor di Aleppo dan di kota-kota besar lain, apabila Mongol mendekati Homs mereka mendapati gabungan pasukan Homs, Hama dan Aleppo telah berundur dan berkumpul di sana sebelum mereka. Dengan kekuatan yang mengatasi pasukan Syria, mungkin 6,000 tentera di bawah Baydar melawan 1,400 tentera Syria, Baydar akhirnya dikalahkan dalam pertem.puran, Syria dibantu oleh kabus tebal dan sokongan orang Badwi tempatan secara serentak.

Secara kebetulan, pertem.puran berlaku berhampiran dengan makam Khalid ibn al-Walid, panglima yang amat terkenal dalam kebangkitan awal Islam dan pemenang Pertem.puran Yarmouk, nilai simbolik ini meningkatkan lagi moral tentera Islam.

Pertem.puran Homs Pertama ini seperti yang akan diketahui, mengukuhkan pendapat bahawa bangsa Mongol boleh dikalahkan. Jumlah kekuatan tentera Mongol melebihi garnisun pertahanan Mamluk, dan ia menunjukkan betap pentingnya barisan pertahanan disatukan berbanding dari menubuhkan pertahanan di setiap garnisun dan bersembunyi di sebalik tembok kota berasingan.

Bagi kebanyakan para penulis sejarah Mamluk, Pertem.puran Homs Pertama ini adalah pertem.puran yang menjadi kemenangan Mamluk yang paling besar di sepanjang Pera.ng Mamluk-Ilkhaniyah, bukan Pertem.puran Ayn Jalut. Ini juga merupakan sera.ngan besar terakhir Mongol terhadap Syria pada tahun 1260-an.

Hulagu menghabiskan tahun-tahun berikutnya dengan bertem.pur melawan Berke Khan dari Ulus Jochi demi merebut wilayah Azerbaijan yang bernilai, di mana Berke percaya iany hak milik sah keturunan Jochi Khan. Dengan kema.tian Hulagu pada bulan Februari 1265, dia. digantikan oleh puteranya Abaqa, yang diganggu oleh sera.ngan Ulus Jochi dalam usaha mendirikan sebuah kerajaan baru.

Pada masa itu, Sultan Baybar yang sudah sedia kukuh boleh memperkuatkan lagi barisan pertahanannya, dan mengalihkan tumpuan terhadap kubu-kubu tentera Salib yang terpencil. Pada masa ini, hanya sedikit saja yang tinggal di bekas Kerajaan Tentera Salib, merangkumi beberapa kota pesisir pantai seperti Antioch, Tripoli dan Acre dan beberapa kubu pedalaman seperti Krak des Chevaliers dan Montfort.

Negara-negara Salib telah mengambil sikap berkecuali terhadap Mongol, atau bahkan bergabung dengan mereka seperti Tripoli pada tahun 1260 setelah Mongol memasuki Syria. Sikap berkecuali atau kesetiaan mereka kepada orang Mongol, selain kemungkinan mereka bertindak sebagai tapak untuk kebangkitan pasukan Eropah, bermakna Mamluk akan melancarkan pembalasan den.dam berda.rah terhadap mereka setiap kali ada kesempatan.

Dari Februari hingga April 1265 sejurus selepas kema.tian Hulagu, Baybar menakluki Caesarea, Haifa, Arsuf, Galilea dan menyera.ng Armenia Cilicia, para pengikut Ilkhaniyah. Pada tahun 1268 Baybar meram.pas Antioch, dan pada 1270-71 ketika Abaqa bertem.pur dengan tentera Chagatai dan Neguderi di timur jauh, Baybar mengambil kubu Krak des Chevaliers dan Montfort, dan merancang untuk menyera.ng Tripoli, satu lagi pengikut Ilkhaniyah.

Meskipun tetap popular di beberapa kalangan penulis dalam menggambarkan penaklukan Mamluk terhadap kubu-kubu tentera Salib sebagai pertembungan yang tak seimbang, itu adalah urusan sampingab yang dilakukan oleh Mamluk setiap kali Ilkhaniyah diduduki. Begitulah ram.pasan kuasa yang perlahan dan penuh penghinaan yang menamatkan negara-negara Salib.

Pengakhiran kerajaan Salib oleh Mamluk menjadi satu kemenangan yang strategik, kerana itu merupakan cara yang paling berkesan untuk mencegah hubungan antara Eropah dan Mongol. Hulagu dan penggantinya menghantar surat kepada raja-raja dan Paus Eropah, menggalakkan mereka untuk berpera.ng melawan Mamluk dan bersama-sama mengalahkan mereka, menawarkan untuk merebut kembali Jerusalem (Baitulmuqaddis) dan tempat-tempat suci lain kepada Kristian, tapi semua itu disambut dengan janji kosong.

Pera.ng salib yang dilancarkan Louis IX sangat teratur hingga menghasilkan kerosakan besar di Mansura pada tahun 1250 dan Tunis pada tahun 1270, yang mengurangkan masalah kehilangan semangat pera.ng salib di Eropah. Tak ramai raja-raja Eropah yang serius menerima tawaran Mongol dalam pakatan ketenteraan, kecuali dua raja ini.

Raja James I dari Aragon didapati raja yang paling dipengaruhi oleh permintaan Ilkhan Abaqa, didorong oleh janji-janji sokongan logistik dan ketenteraan Ilkhaniyah sebaik saja mereka tiba ke tanah besar. James melakukan persiapan dan melancarkan armada pada bulan September 1269. Ribut yang tak dijangka telah memecahkan armada itu, dan hanya dua orang anak haram James yang berjaya sampai ke Acre, yang hanya tinggal sementara dan hanya ada sedikit saja pencapaian di sana sebelum berangkat pulang.

Ini diikuti dengan ketibaan Putera Edward dari England, bakal Raja Edward I, di Acre pada Mei 1271 dengan pasukan kecil, dan Abaqa mengirim tentera di bawah Samaghar, panglima Mongol di Rum untuk membantunya tetapi pasukan Samaghar menarik diri apabila Baybar tiba. Pasukan Edward menunjukkan prestasi yang buruk dalam serbuan kecil mereka sendiri, dan berlayar pulang ke England pada September 1272.

Salah seorang komander yang mengambil bahagian dalam serbuan Samaghar ialah Mu’in al-Din Sulaiman, atau lebih dikenali sebagai Pervane, nama yang berasal dari istilah sahib pervana, penjaga mohor, walaupun ia secara harfiah bermaksud “rama-rama.”

Pervane adalah tokoh dominan sisa-sisa negeri Seljuq di Kesultanan Rum. apabila Sultan Seljuk yang dilantik Mongol sebelum itu, Kilij Arslan IV telah mencabar Pervane, dia berjaya membuatkan Abaqa menghu.kum ma.ti Sultan dan menempatkan anak lelaki Arslan yang masih kecil di takhta sebagai Sultan Ghiyath al-Din Kaykhusraw III.

Demikianlah Pervane, dalam koordinasi dengan Samaghar Noyan, dia berperanan sebagai tuan di Anatolia. Pada asasnya gabenor bersama, Samaghar dan Pervane mempunyai hubungan yang stabil, memperkayakan diri mereka di sepanjang perjalanan.  Tetapi apabila Abaqa melantik adiknya Ejei untuk mengawasi Pervana dan Samaghar. Pervane merasa terganggu di bawah beban kewangan dan pengawasan yang semakin meningkat, dan meminta Abaqa memanggil pulang adiknya dengan mendakwa Ejei bekerjasama dengan Baybar.

Abaqa berjanji akan memanggilnya semula, tetapi dilewat-lewatkan. Dalam kekecewaan, Pervane sendiri menghubungi Baybar. Rasa ingin tahu Sultan semakin meruncing, tetapi tidak bertindak balas. Apabila maklum balasnya tiba kepada Pervane pada tahun 1274, ketika itu Ejei dan Samaghar telah digantikan oleh Toqa Noyan, dan Pervane tidak memberi respons. Di bawah Toqa Noyan, tekanan Mongol lebih kuat di Anatolia, dan kuasa Pervane lebih terhad berbanding sebelum ini.

Apa yang berlaku selepas itu adalah kekacauan yang lebih dahsyat dalam politik tipu daya. Pervane telah mengeluarkan Toqa Noyan, Ejei telah dikembalikan, usaha Pervane untuk menyingkirkan Ejei sekali lagi mengecewakan Abaqa, yang menyingkirkan Ejei, membu.nuh beberapa pengikutnya dan mengembalikan semula Pervane dan Toqa Noyan.

Pada November 1275, Mongol mengepung al-Bira, tetapi Baybar telah mengetahuinya lebih awal kononnya kerana hubungannya dengan Pervane. Selepas ini, Pervane akan lebih berwaspada demi mendapatkan kembali kepercayaan dengan Abaqa, dia membawa adik perempuan Sultan Seljuk untuk dinikahi.

Pada masa yang sama, dengan atau tanpa sokongan Pervane, sekumpulan amir Rumi bertemu dengan Baybar pada Julai 1276, mendesaknya untuk menyera.ng. Setelah menilai ada cukup sokongan di Rum untuknya, dia bersetuju, dan Baybar menggerakkan tenteranya pada musim sejuk 1276, mulai Februari 1277.

Dengan kemaraan Baybar yang pantas melalui pesisir pantai Levantine, Pervane dengan cepat hilang kawalan terhadap Rum setelah berbagai suku Turkmen memberontak dan tentera Mongol baru di bawah Tudawan menjejaki para amir yang telah menghubungi Baybar. Di Syria, Baybar mengirim pasukan taktikal saraf dari Aleppo ke atas Efrat, sementara pasukan utamanya memasuki Anatolia pada awal April.

Setelah menghentikan pasukan penyera.ng Mongol seramai 3,000 orang di Pergunungan Taurus, maklumat diterima Baybar bahawa Tudawun mendirikan kem berhampiran sebuah dataran dekat kota Abulustayn (Elbistan) dan berangkat untuk menyerbu mereka, mereka bertembung pada 15 April 1277.

Tentera Tudawan berjumlah sekitar 14,000 orang Mongol, Turki dan pasukan berkuda berperisai Georgia disertai oleh pasukan tentera Rum dengan ukuran kekuatan yang setara di bawah Pervane, tapi Tudawan tidak mempercayai mereka, dan menjauhi mereka dari garisan utamanya. Unit peninjau Tudawan gagal menilai ukuran kekuatan pasukan Mamluk, yang menurutnya lebih kecil dan tiada kehadiran Baybar. Hakikatnya, kekuatan tentera Mamluk mengatasi jumlah tentera Mongol sebanyak beberapa ribu.

Ketika Mamluk memasuki dataran melalui penghujung yang sempit, mereka tak mampu membentuk formasi dengan betul, dan pusat mereka diposisikan di hadapan sayap kiri mereka. Rusuk kiri Mongol memulakan pertem.puran dengan melancarkan anak panah terhadap pembawa standard Mamluk di tengah sebelum menyera.ng. Bahagian pusat Mamluk terdedah di bawah sera.ngan, dan sayap kiri Mamluk yang lebih terdedah juga dibelasah oleh sayap kanan Mongol.

Situasi amat kritikal bagi Mamluk, pada peringkat ini pasukan sokongan dari kaum Badwi telah melarikan diri. Baybar mengirim pasukan simpanannya dari garnisun Hama, untuk menyokong sayap kirinya dan berjaya memaksa tentera Mongol berundur. Pertem.puran yang dihentikan sebentar membolehkan Mamluk menyusun formasi barisan mereka dengan lebih baik, dan melancarkan sera.ngan balas.

Mongol bertem.pur dengan sengit, tetapi jumlah tentera Mamluk yang lebih besar mencipta perbezaan. Beransur-ansur dipaksa berundur sepanjang hari hingga kuda-kuda mereka keletihan dan gagal mencari jalan keluar, tentera Mongol turun dari kuda, menandakan mereka sedia berjuang hingga ma.ti. Dalam pergelutan yang sengit, Mamluk mengalahkan mereka dan membu.nuh panglima mereka.

Tentera Rum tidak banyak terlibat dalam pertem.puran dan bersurai, Pervane melarikan diri dengan salah seorang puteranya berjaya ditawan oleh Baybar. Keesokan harinya, Sultan Mamluk berarak menuju Kayseri, dan tiba pada 20 April.

Baybar memerintahkan Pervane dan Sultan Seljuk menyerah, tapi Pervane terus bertahan di kubunya.  Kedua-duanya sedar yang Baybar tak mungkin dapat terus bertahan dalam kedudukan ini, jauh di dalam wilayah mu.suh, dengan bekalan semakin berkurangan dan seluruh wilayahnya sendiri tidak dilindungi ketika Abaqa sedang mengumpulkan ba.la tenteranya.

5 hari selepas memasuki Kayseri, Baybar berangkat dalam perjalanan pulang ke Syria dan walaupun kebanyakan barisan hadapannya membelot dengan menyertai tentera Mongol, menjelang Jun dia sudah berada di Damsyik. Abaqa tiba di agak lewat di Rum dan tidak sempat menangkap Baybar, dan kemarahannya hanya diredakan dengan memban.tai seluruh populasi yang ada di antara Kayseri dan Erzerum, kerana cuaca yang panas menghalangnya dari menyera.ng Syria. Dia telah menangkap Pervane, dan membu.nuhnya, bahkan didakwa daging Pervane dimakan oleh Abaqa dan beberapa pegawai kanan Mongol.

Oleh itu, berakhirlah salah satu kempen Baybar yang paling cekap dilaksanakan: pantas dan dahsyat, menimbulkan kerosakan yang teruk bagi Ilkhaniyah walaupun ia tidak membawa manfaat atau perubahan status quo bagi pihak Mamluk. Dunia dikejutkan apabila Singa Mesir itu tiba-tiba ma.ti pada awal bulan Julai 1277 sejurus dia kembali. Baybar berimpian menubuhkan sebuah dinasti, dia diqgantikan oleh anak sulungnya yang bernama al-Sa’id Berke.

Sultan yang baru ini dimu.suhi para amir Mamluk berikutan usahanya untuk mengehadkan kuasa mereka, lalu dia dipaksa untuk melepaskan takhta bagi memberi laluan kepada adiknya, Sulamish yang berusia 7 tahun. Anak lelaki itu hanyalah boneka, dan penjaganya, salah seorang Mamluk Baybar bernama Qalawun segera mengusir anak itu dan mengambil alih kuasa pada bulan November 1279.

Seperti Baybar, Qalawun juga telah dibawa dari padang rumput Kipchak dan dijual sebagai Mamluk (hamba). Dia setia berkhidmat untuk Baybar dan membuktikan dirinya sebagai pangilma yang berkeupayaan tinggi, walaupun dia licik. Walaupun keturunan Qalawun akan mendominasi Kesultanan Mamluk pada abad berikutnya, awalnya Qalawun menghadapi tentangan keras dalam usaha menegakkan kedaulatannya.

Konflik dalaman Kesultanan Mamluk ini menjadi peluang keemasan bagi Abaqa, yang memutuskan sudah tiba waktunya untuk menekan sempadan Mamluk. Untuk itu, dia melantik adiknya Mongke-Temur untuk melaksanakan tugas itu. Mongke-Temur mula menyerbu Syria pada November 1280 bersama Raja Lewon III dari Armenia Cilicia, Bohemond VII dari Tripoli dan kontinjen Knights Hospitaller. Pada September 1281, Mongke-Temur kembali semula, sebuah pasukan besar dianggarkan seramai 40-50,000 Mongol, Armenia di bawah Lewon III, Georgia, Frank dan tentera dar Rum Seljuk. Abaqa pada mulanya menyusul bersama pasukan lain, tapi mungkin terpaksa membatalkannya kerana khabar angin mengenai sera.ngan oleh Ulus Jochi di Derbent.

Pencerobohan Mongol menyebabkan Mamluk yang sedang bertelingkah sesama sendiri bersatu, puak-puak Mamluk yang berebut kuasa mula bersatu dan di bawah Qalawun mereka melakukan kemaraan, disokong oleh pasukan pengawal Syria dan suku-suku Badwi. Mereka tiba di Homs beberapa hari sebelum Mongol pada akhir Oktober, ini memberi peluang kepada pasukan Qalawun untuk menggali parit dan berehat di dataran utara kota.

Persiapan mereka ditambah baik kerana pembelot Mongol memberitahu mereka tentang rancangan pertem.puran Mongke-Temur. Sebahagian besar tentera Mongol akan ditempatkan di tengah dengan sayap kanan yang juga kuat, merancang untuk mengalahkan sayap kiri Mamluk dan bahagian pusat tempat panji-panji Sultan akan berada.

Dengan demikian, Qalawun memperkuatkan sayap kirinya, dan menempatkan dirinya di atas bukit di belakang barisan hadapan untuk mengawasi pertem.puran dan bertindak sebagai pasukan simpanan.

Setelah bergerak sepanjang malam, tentera Mongol tiba pada awal 29 Oktober 1281. Ia adalah medan pera.ng yang besar, panjangnya lebih dari 24 kilometer kerana ukuran kedua-dua pasukan. Sayap kedua-dua pasukan setakat ini, tak banyak mengetahui apa yang berlaku di sisi lain. Dalam kepenatan setelah berarak sepanjang malam, tentera Mongol masih bersemangat.

Pertem.puran dimulakan apabila tentera Mongol di bawah Alinaq menyera.ng. Sayap kiri dan sebahagian pusat Mamluk han.cur dan dikalahkan dalam sera.ngan itu. Alinaq terus mengejar, dan di sinilah Mongke-Temur yang tak berpengalaman dan skala medan pera.ng mula bercerita. Komunikasi dan arahan yang tepat tidak teratur, Alinaq mengejar Mamluk yang melarikan diri dari medan pera.ng, sampai ke Danau Homs di mana mereka turun untuk berehat, jelas mereka sudah menjangkakan pasukan tentera yang lain akan segera tiba.

Sera.ngan sama oleh sayap kiri Mongol tidak memiliki jumlah kekuatan yang sama dengan sayap kanan Mongol, menyebabkan sayap kanan Mamluk dan pusatnya dapat bertahan dan menyera.ng balas. Peranan sebenar Qalawun dalam sera.ngan balas ini tidak jelas: beberapa sumber mengatakan dia mengetuai sera.ngan itu secara peribadi, manakala sumber yang lain menyebut dia menyembunyikan kedudukannya, malah tidak menaikkan sepanduknya untuk mengelak dari disasarkan anak panah Mongol.

Mamluk mengasak sayap kanan Mongol yang melarikan diri dan pasukan Badwi tiba untuk menghentam rusuk Mongol. Sayap kanan Mongol berundur kembali ke pusat yang di bawah Mongke-Temur dan dijadikan pasukan simpanan. Dalam kekeliruan, mungkin akibat tercampak dari kudanya, Mongke-Temur telah cedera dan tidak dapat memberikan arahan. Kebanyakan tentera Mongol kemudian turun dari kuda untuk membuat penentangan terakhir di sekeliling Mongke-Temur, dan akhirnya dikalahkan di bawah sera.ngan Mamluk.

Mamluk mengejar tentera Mongol yang melarikan diri sehingga ke sempadan Ilkhaniyah, ramai yang ma.ti le.mas di Sungai Eufrat atau di padang pasir. Kekalahan ini amat teruk sehingga pengarang Mamluk mengatakan lebih ramai askar Mongol terbu.nuh semasa melarikan diri berbanding semasa bertem.pur.

Qalawun dan unit pengawal kecil kekal di medan pera.ng, mereka terpaksa menyembunyikan panji-panji mereka dan berdiam diri apabila sayap kanan Mongol akhirnya kembali ke medan pera.ng keran sudah terlambat bagi mereka untuk mengubah arus. Nampaknya mereka dapat berundur dengan teratur kembali ke Ilkhaniyah.

Abaqa sangat marah atas kekalahan ini, dan merancang untuk menyera.ng kembali pada tahun berikutnya, tapi dia meninggal dunia pada April 1282. Para pengganti Abaqa kebanyakannya adalah berumur pendek atau menghadapi ketidakstabilan politik, dan sehingga 1295 Ilkhaniyah menyaksikan pertukaran ilkhan dalam jangka masa yang singkat, pertikaian kuasa, pemberontakan dalaman dan sera.ngan baru oleh Ulus Jochi.

Walaupun ilkhan-ilkhan yang saling berganti terus menuntut Mamluk menyerah, menghantar surat ancaman dan terus cuba menjalin pakatan dengan kuasa Eropah, tiada apa yang menjadi kenyataan selain serbuan sempadan dan pertem.puran dari kedua-dua arah. Buat masa ini, ancaman Mongol serta-merta terhadap Mamluk telah berakhir, dan Sultan Qalawun berpaling kepada kubu Frank yang tersisa, semua tapak-tapak yang ada kemungkinan untuk tentera Eropah datang untuk membantu Ilkhaniyah.

Cilicia Armenia ditawan, kubu kubu Salib pedalaman yang tersisa telah diram.pas, dan pada bulan April 1289 Tripoli pengikut Mongol dijatuhkan. Selepas kema.tian anak lelaki Abaqa, Ilkhan Arghun pada Mac 1291, Mamluk memanfaatkan gangguan yang berlaku di Ilkhaniyah untuk merebut kota terakhir Frank di Tanah Suci, Acre, meninggalkan mereka tanah kecil yang juga akan jatuh pada tahun-tahun berikutnya. Maka berakhirlah tempoh 200 tahun Kerajaan Salib.

Selepas kema.tian Qalawun pada tahun 1290, dia digantikan oleh anaknya al-Ashraf Khalil. Seorang komander tentera yang menakutkan, dialah yang mengetuai usaha untuk meram.pas Acre dan wilayah terakhir tentera Salib. Namun dia tak lama menduduki takhta kerana dia dibu.nuh pada hari-hari terakhir tahun 1293 berikutan usahanya untuk mengekang kekuasaan emir Mamluk yang ada.

Dengan kema.tiannya, Mamluk memasuki zaman ketidakstabilan politik dalam Kesultanan. Pada mulanya adiknya al-Nasir Muhammad yang diletakkan di atas takhta masih seorang kanak-kanak dan tiada kedaulatan sebenar. Selepas setahun menjadi Sultan, dia telah dipaksa turun takhta oleh penjaganya merangkap pemangku raja, seorang Mamluk yang bernama Kitbuqa. Ya, Kitbuqa. Nama yang sama dengan tokoh Mongol yang gugur dalam Pertem.puran Ayn Jalut.

Hakikatnya, Kitbuqa ini juga berasal dari keturunan Mongol, dia telah ditawan oleh tentera Mamluk dalam Pertem.puran Homs Pertama pada tahun 1260, dan seterusnya dijadikan seorang Mamluk, iaitu askar hamba. Pemerintahan Kitbuqa sebagai Sultan tidak begitu ketara, kebanyakannya ditandakan dengan persengketaan politik dan tipu muslihat yang sengit.

Walau bagaimanapun, ada sekumpulan besar suku Mongol Oirat yang meninggalkan Ilkhaniyah untuk menyertai Kesultanan Mamluk. Layanan Kitbuqa yang baik terhadap kumpulan tentera nomad ini atas dasar persaudaraan dan keturunan yang sama menimbulkan kemarahan ramai amir Mamluk yang lain dan melemahkan kuasanya.

Dia terpaksa melarikan diri apabila salah seorang pembu.nuh al-Ashraf Khalil, Emir Lajin, merebut kuasa. Apabila Lajin dibu.nuh pada tahun 1299, adik lelaki al-Ashraf Khalil iaitu al-Nasir Muhammad telah dipanggil untuk menaiki takhta. Baru berusia 14 tahun, al-Nasir Muhammad tidak memiliki kuasa yang sebenar dan masih menjadi boneka bagi para amir yang bersaing merebut kuasa.

Sebagai perbandingan, tahun 1295 menyaksikan bermulanya pemerintahan Mahnud Ghazan Khan yang kuat, anak kepada Ilkhan Arghun. Ghazan bukanlah Ilkhan Muslim yang pertama tapi pada era pemerintahannya majoriti orang Mongol di dalam Ilkhaniyah telah memeluk agama Islam, dan menjadikan Ilkhaniyah sebagai sebuah negara Islam.

Ghazan mengukuhkan kedudukannya sejak awal lagi dengan menghapuskan beberapa calon pencabar takhta dan menstabilkan semula ekonomi Ilkhaniyah. Walaupun Ghazan adalah seorang Muslim, dia tidak mengubah dasar Ilkhaniyah terhadap Mamluk. Dia terus menghantar surat kepada kerajaan-kerajaan Eropah barat mendesak mereka untuk mendaratkan tentera di belakang barisan mu.suh.

Pada akhir tahun 1298, sementara tentera Mamluk memus.nahkan kerajaan pengikut Ilkhaniyah iaitu Cilicia Armenia, na’ib Damsyik, Sayf al-Din Qibjaq dan beberapa pegawai tinggi Mamluk yang lain melarikan diri dan menyertai Ilkhaniyah semasa berlaku proses pemutihan yang sangat ga.nas dalam Kesultanan Mamluk.

Bimbang nyawa mereka akan hilang, mereka memberitahu Ghazan tentang pembersihan dalaman Sultan Lajin dan wakil Sultan, Manketamur serta kedudukan politik yang tidak stabil. Kemudian pada musim panas 1299, serbuan Mamluk terhadap wilayah Ilkhaniyah telah men Mardin, mencabul wanita Islam dan mencemarkan masjid pada bulan Ramadan.

Dengan itu Ghazan berhak mendapatkan fatwa menentang Mamluk kerana tindakannya. Tindakan Ghazan ini akan menonjolkan dirinya bukan sebagai penceroboh, tetapi sebagai seorang pahlawan yang tiba untuk membalas keke.jaman dan penghinaan terhadap Islam, situasi ini sekaligus melahirkan perbezaan pendapat di kalangan pegawai Mamluk. Benar sekali, pentadbir Hama, sekutu Mamluk yang paling rapat, telah mempercayai dakwaan itu.

Menjelang Disember 1299, Ghazan dan tentera Mongolnya, Georgia dan Armenia di bawah Raja Het’um II, telah menyeberangi Eufrat. Pada masa itu, Sultan Lajin telah digantikan oleh al-Nasir Muhammad yang hampir digulingkan oleh pelarian Oirat. Ghazan melintasi Aleppo dan Hama, dan memburu tentera Mamluk. Semasa mendirikan kem di pinggir padang pasir Syria, Ghazan mendapat tahu tentera Mamluk sedang berkumpul di Homs, di mana mereka telah mengalahkan Mongke-Temur 18 tahun sebelum itu.

Tidak mahu jatuh ke dalam pera.ngkap mereka, Ghazan sebaliknya memilih untuk mengepung mereka dengab menyeberangi padang pasir Syria dan keluar di hulu sungai kira-kira 16 kilometer ke utara Homs pada 22 Disember. Bagi Mamluk, Ghazan mungkin sedang berundur, ini menyebabkan tentera Mamluk keluar dari posisi terbaik mereka untuk mengejar Ghazan.

Jika dahulu Mamluk menang kerana taktik ini semasa Pertem.puran Homs Kedua, kali ini Mamluk pula terpaksa menyeberangi padang pasir, meletihkan diri mereka untuk mengejar dan mencapai kedudukan Ghazan pada awal pagi keesokan harinya, sementara tentera Ghazan sedang berehat, menghilangkan dahaga dan membentuk formasi.

Yang paling penting, tentera Ilkhaniyah sedang berada di bawah kawalan tegas Ghazan Khan dan komandernya Qutlugh-Shah, manakala al-Nasir Muhammad hanyalah seorang lelaki yang masih muda dan tak mampu mengawal emir-emir kanannya.

Pada pagi 23 Disember 1299, Mamluk mendapati tentera Ghazan telah disusun. Ghazan memerintah di bahagian pusat, sementara Qutlugh-Shah memerintah sayap kanan. Dentuman gendang pera.ng oleh Qutlugh-Shah membuat tentera Mamluk percaya Ghazan berada di sana, dan mereka menyera.ng ke arah bunyi itu, memaksa tentera Mongol segera berundur.

Ghazan mengetuai sera.ngan balas terhadap mereka, dan Qutlugh-Shah mengumpulkan sebanyak mana pasukan yang dia mampu dan bergabung semula dengan Ghazan. Dari pukul 11 pagi hingga malam pertem.puran berlangsung, tetapi akhirnya tentera Mamluk berpecah dan melarikan diri. Ghazan mengejar mereka melepasi Homs sebelum berhenti dan mendirikan kem kerana tidak mahu terjatuh dalam kemungkinan pera.ngkap dalam kegelapan.

Homs menyerah tanpa penentangan dan Ghazan meram.pas harta sultan, membahagikannya di kalangan para nokodnya (pengawal peribadi), Ghazan mengambil pedang, gelaran pemilikan Kesultanan Mamluk dan kumpulan tenteranya.

Seterusnya Ghazan berarak ke Damsyik, yang juga menyerah tanpa menentang, walaupun kubunya bertahan. Hampir keseluruhan garnisun Mamluk di Syria telah berundur, mungkin mereka dipanggil untuk mempertahankan ibu kota. Pihak penyera.ng Mongol tiba ke Gaza, satu sumber melaporkan mereka bahkan memasuki Jerusalem, dan Kesultanan berpotensi untuk jatuh.

Kejayaan ini menjadikan Pertemp.uran Homs Ketiga atau Pertem.puran Wadi al-Khaznadar sebagai pertemp.uran yang pertama dimenangi oleh tentera Mongol di sepanjang tempoh konflik Mongol-Mamluk. Namun pada 5 Februari 1300, Ghazan berundur dari Damsyik, kembali ke Ilkhaniyah. Qutlugh-Shah ditinggalkan untuk mengambil Kubu kota Damsyik, tapi tak lama kemudian dia mengikut Ghazan. Pada akhir bulan Mei, Mamluk telah merebut kembali Syria.

Punca sebenar pengunduran Ghazan tidak jelas. Kemungkinan ada laporan pencerobohan Neguderi di timur wilayahnya, atau dia bimbang tak ada padang rumput yang cukup untuk membekalkan pasukannya yang besar untuk melakukan perjalanan ke Mesir, kerana dikatakan Mamluk telah membakar padang rumput dan memus.nahkan depot bekalan di laluan yang mereka percaya akan digunakan oleh tentera Mongol.

Mungkin dia tak sedar betapa teruknya situasi yang sedang dihadapi Mamluk, dan mengesyaki penentangan bersen.jata yang lanjut di sepanjang laluan akan menjadikan perjalanan yang sudah sedia mencabar ke Sinai akan menjadi bertambah sukar bagi tenteranya.

Walau apa pun alasannya, Ghazan telah terlepas peluang terbesar untuk memus.nahkan Mamluk. Memang Ghazan menyeberangi Eufrat pada akhir Disember 1300 dan tiba di Aleppo, tapi hujan lebat menyebabkan operasi ketenteraan tak dapat diteruskan.

Pada tahun 1303 Ghazan mengarahkan Qutlugh-Shah kembali ke Syria, tapi dia dikalahkan di Marj al-Suffar dekat Damsyik pada bulan April. Kema.tian Ghazan pada tahun berikutnya ketika baru berusia 34 tahun menghalang sera.ngan seterusnya.

Adik dan penggantinya, Oljeitu, memerintahkan sera.ngan terakhir Ilkhaniyah ke atas Kesultanan Mamluk, satu usaha yang memalukan pada musim sejuk 1312, kerana mereka terpaksa berundur tapi bukan kerana tentangan tentera Mamluk, namun tentangan keras penduduk tempatan di dalam kota.

Anak lelaki Oljeitu, Abu Sa’id, akhirnya mengatur proses perdamaian dengan Mamluk pada awal 1320-an, mengakhiri pera.ng selama 60 tahun antara Mongol dan Mamluk. Namun Ilkhaniyah tak lama bertahan dengan perjanjian ini. Kema.tian Abu Sa’id pada tahun 1335 tanpa pewaris menyaksikan Ilkhaniyah dipecah belahkan oleh para panglima wilayah iaitu Jalayiriyah Chobaniyah, Muzaffariyah dan Inju, di antara yang melantik Khan boneka mereka sendiri atau sebaliknya.

Bagi Mamluk, mereka gagal memanfaatkan perpecahan Ilkhaniyah kerana ketika al-Nasir Muhammad meninggal dunia pada tahun 1341, mereka memasuki fasa anarki, lapan orang anak al-Nasir dan empat cucu seterusnya menjadi Sultan antara tahun 1341 dan 1382, satu tempoh yang berkemuncak dalam kebangkitan kelompok Mamluk Circassia iaitu Dinasti Burji.

Sedangkan sultan-sultan bermula dari Saifuddin Qutuz, Baybar melalui Qalawun dan keturunannya adalah orang-orang Kipchak-Cuman atau bahkan keturunan Mongol, pada akhir abad ketiga belas dan awal abad keempat belas, semakin ramai Mamluk-mamluk yang bukan lagi dari padang rumput Kipchak, tetapi dari Circassia, sebuah wilayah di sepanjang garis pantai timur laut Laut Hitam.

Dengan berakhirnya Dinasti Qalawuniyah, Mamluk yang berketurunan Circassia mengambil alih kuasa dan menubuhkan dinasti mereka sendiri. Perbezaan Bahri dan Burji merujuk kepada bahagian-bahagian di Kaherah yang masing-masing berdasarkan pasukan pengawal Mamluk. Dinasti Mamluk inilah yang akan menghadapi keke.jaman Amir Temur atau Timurlenk pada awal abad kelima belas.

Justeru, ini juga menjelaskan mengapa istilah ‘Mamluk’ bukanlah satu istilah yang merujuk kepada sebuah bangsa, sebaliknya ia adalah gelaran khusus untuk golongan hamba yang menjadi tentera dan bangkit menubuhkan kekuasaannya sendiri.

Manakala Ilkhaniyah pula akan terus berasimilasi dengan budaya tempatan dan mengembalikan identiti, seni dan budaya masyarakat Parsi yang hampir pupus. Namun Ilkhaniyah juga akan menjadi antara wangsa atau dinasti Mongol yang terawal mengalami kejatuhan, disusuli dengan Dinasti Yuan di China.

RUJUKAN:

Amitai-Preiss, Reuven (2009) Mongols and Mamluks: The Mamluk-Ilkhanid Wa.r, 1260–1281 (Cambridge Studies in Islamic Civilization). Cambridge University Press, England

Ages of Conq.uest: a Kings and Generals Podcast – History of the Mongols: Mongol-Mamluk W.ars.

Kalau anda berminat dengan sejarah Mongol, kami nak cadangkan buku terbaru kami, Kitab Tamadun Mongol dibawah untuk pembelian para peminat sejarah sekalian. Boleh dapatkan di webstore kami: https://bit.ly/pratempahktmktr